Bukedde Online - Akoze essigiri ezikolera ku manda n'amaanyi g'enjuba\nEbyokwerinda binywezeddwa mu katale k'e Wandegeya\nBp. Kakooza akunze ab'e Buikwe okwambala m...\nBy Deogratious Kiwanuka\nSsigiri bwe zirabika nga ziwedde.\nClaus Archilles Lumu 23 omutuuze w'e Ntinda akoze ssigiri ekolera ku maanyi g'enjuba ekiyamba okukekkereza ku manda. Agamba nti ekirowoozo ky'okukola ssigiri eno gy'ayita ‘Solar Stove' yakiggya ku ttendekero e Ndejje ng'omusomesa abasabye okubaako kye bayiiya bwe baali bagezesa okukola( Internaship).\nOmukyala asiika cipusi e Ntinda ng'akozesa ssigiri ya ssola.\n"Bwe twamala okusoma nanoonya bannange bwe twasoma bana ne tulowooza ku kiyinza okutufunira ssente kwe kuyiiya ssigiri eno nga tumaze okukakasa nti tekoma mu kutufunira bufunizi ssente wabula n'omuntu abeera agikozesa emuyamba okukekkereza ssente.\nEssigiri eno okumanya yanjawulo esobola okukozesa amasannyalaze aga bulijjo ssaako ag'enjuba kubanga mu kugizimba eteekebwamu ekiwujjo ng'ekozesa mayinja ag'omu nsozi, ezimbibwamu ekifo mw'osobola okutereka bbaatule ezigiyamba okukuma omuliro ogubeera guvudde mu masannyalaze aga bulijjo n'ago ag'enjuba.\nEssigiri ze bakola nga bwe zifanaana.\nTUTANDIKA OKWEKOZESA: Twasoma byamasannyalaze, era kubanga kye twayiiya kyali kituukira ddala ku byatusomesebwa tetwafuna nnyo kusoomoozebwa. Naye nga entandikwa bw'eteba nnyangu, ekyasinga okutuzibuwaliza omulimu zaali ssente, kubanga ebikozesebwa okutuuka ku mutendera gw'essigiri gye njogerako bya bbeeyi, ng'omuntu kimwetaagisa okubeera ne ssente waakiri ezitandikirwako 500,000/-.\nTwagezaako okutakula emitwe okunoonya mu bantu baffe ne tusobola okufuna ssente 500,00/- ng'era zino ze twakozesa nga Entandikwa okutandika omulimu guno. Twazikozesa okugula ebikozesebwa mu ssigiri era mu katale omukisa gwatukwata netusaanga ne bbeeyi ya matiriyo eyetagisibwa si wa bbeeyi nnyo.\nOmulimu guno okugwongerako omutindo twafuna bakasitooma abaatuwa odda okubakolera ebyotto mu ngeri y'emu ng'esigiri nga birina ebikozesebwa bye bimu. Abantu bangi essigiri zaffe bazettanidde nnyo wadde nga mu kusooka baali tebazitegeera, era omwezi ogwasooka essigiri emu twagitundanga wakati wa 200,000/- ne 300,000/- kyokka olw'ebbeeyi ye bikozesebwa okulinya kati tugitunda 500,000/-.\nEBYETAAGISA OKUKOLA ESSIGIRI N'EKYOTO EBY'AMAANYI G'ENJUBA l. Amasannyalaze: Tugakozesa mu kwokya ebyuma ebiteekebwa ku ssigiri ne mu kyoto, era tugakozesa nga tugassa mu bbaatule ezeeyambisibwa mu kwaka. Amasannyalaze g'amaanyi g'enjuba nago gakola ku mutendera guno nga byombi bye bikozesebwa mu kukuma essigiri oba ekyoto. 2. Amabaati: Gano gassibwa ku mubiri gw'essigiri nga tugizimba nga gano ge gayamba essigiri okugirabisa obulungi n'okugigumya. 3. Enjazi z'omu nsozi: kizibu okugula essigiri eno n'otafunirako mayinja gano. Gano gakola ng'amanda olw'ensonga nti gakwata mangu omuliro kw'ossa n'okukekkereza obungi bw'amanda g'okozesa. 4. Amanda n'olusennyente: Bino byeyambisibwa mu kutandika okukuma omuliro newankubadde ng'oluusi amanda geetaagisa, naye ku ssigiri eno weetaaga matono. 5. Omusenyu ne bbulooka: Bino byeyambisibwa mu kuzimba essigiri nga bbulooka zikozesebwa okwawula ebisenge by'essigiri n'okugikuuma ng'eri wamu. 6. Bbaatuule: Omuntu ayinza okwebuuza omugaso gwa bbaatuule mu ssigiri zino naye eyamba okutereka omuliro oguva ku maanyi g'enjuba nga guno gwe gusobozesa ekiwujjo okutambula okuyamba essigiri okukola obulungi.\n7. Amaanyi g'enjuba: Gano ge gavaamu amasannyalaze agasobozesa essigiri eno okukwata omuliro mu bwangu. Kizibu essigiri eno okwaka nga teteereddwamu masannyalaze olw'ensonga nti ge gayamba ekiwujjo ekiri mu ssigiri okutambula olwo essigiri n'eryoka ekwata mangu omuliro.\nEKIBALO Amasigiri gano tugakola nga waliwo abamaze okugasaba kyokka buli luvannyuma lwa wiiki tubeerako n'ekyoto kye tuzimba era abantu ssekinnoomu be batutuukirira. Essigiri emu ng'ewedde tugitunda 500,000/- ng'eno ezitowa kkiro 20 olw'amayinja n'ebintu ebirala ebigiteekebwamu. Okuzimba ekyoto nga bino eby'amasomero tukozesa ebintu ebiwerako omuli, amayinja g'enjazi, omusenyu n'ebirala nga kiggweera mu 800,000/-, nga kigula wakati wa 1,500,000/- ne 2,000,000/- okusinziira ku bunene.\nOKUSOOMOOZEBWA: Essigiri zino zikyali za bbeeyi ekireetedde abantu obutazettanira nga kino kizihhamizza omulimu gwaffe kubanga bakasitoma bakyali batono ddala. Enjazi oba amayinja g'omu nsozi, gano tugaggya Kasese nga bakasitoma babeera bageetaaga kyokka nga tetusobola kukozesa bwangu bwe baagala. Amasannyalaze agakozesebwa mu kwokya ebyuma ebiteekebwa mu ssigiri ga buseere.\nEBIRUUBIRIRWA: Mu ntandikwa twali abakozi bana wabula nga mu kiseera kino tuweze 10. Mu myaka etaano tulina ekiruubirirwa eky'okugaziya empeereza yaffe etuuke mu bifo ebyetoolodde Kampala. Tulina ekirooto ky'okutandikawo ettendekero ly'okubangula abavubuka mu mulimu guno.\nBYE TUFUNYE: Ekirooto kyaffe kyali kyakufuna mulimu tusobole okwekozesa era kyatuukirira. Twafunye ekifo ekyaffe mwe tukolera emirimu gino ne tuwona obupangisa. Wadde tetunnatandika ttendekero kyokka waliwo abavubuka be tuyigirizza omulimu guno.\nAKATALE: Akatale kaffe akasinga kakyali mu masomero nga gettanidde ebyoto bye tuzimba kubanga bikekkereza. Kyokka essigiri zi sinze kwettanirwa ba wooteeri n'abatunda ebyokulya.\nEBITUYAMBYE OKUFUNAMU: Newankubadde bizinensi y'essigiri n'ebyoto abantu abasinga tebannagitegeera tufuba okugikolera akatale nga twogera ebirungi ebigirimu. Kino kiyambye bangi okumanya nti bakendeeza ssente nga bakozesezza ssigiri z'amaanyi g'enjuba ssente ze babadde bagenda okukozesa mu manda ne bazifissa.\nClaus Archilles Lumu\nEBYETAAGISA OKUKOLA ESSIGIRI N'EKYOTO EBY'AMAANYI G'ENJUBA\nOmukugu alaze ebintu 13 abatujju bye basinga okutegamu bbomu\nEngeri yâ€™okwerinda bbomu\nEmbwa za poliisi ezaatuwonya bbomu mu Kampala zisasulwa emitwalo 40 omwezi!


Bukedde Online - Aba NRM bakukkulumidde poliisi okulinnya eggere mu mukolo gwabwe\nAba NRM bakukkulumidde poliisi okulinnya eggere mu mukolo gwabwe\nEnkuba egoyezza ab'e Lwengo\nNga bakulemberwamu ssentebe waabwe, Steven Wabomba baakedde kutegeka bintu omuli obutebe ne tenti wabula kyababuuseeko poliisi y’e Nabweru bwe yazze n’eyimiriza omukolo nti tebaasoose kufuna lukusa.\nEkifo awaategekeddwa omukolo gwa NRM ogwasaziddwamu poliis.\nBANNAKIBIINA kya NRM abeegattira mu kabiina ka "Gwe walabyeko ye mwana" bakukkulumidde bannaabwe ne poliisi olw'okulinnya eggere mu mikolo gyabwe egyabadde gitegekeddwa ku kisaawe e Nabweru.\nNga bakulemberwamu ssentebe waabwe, Steven Wabomba baakedde kutegeka bintu omuli obutebe ne tenti wabula kyababuuseeko poliisi y'e Nabweru bwe yazze n'eyimiriza omukolo nti tebaasoose kufuna lukusa.\nWabomba agamba nti baawandiikidde ofiisi eziwerako omuli ne IGP ssaako RDC wa Wakiso. Yayongeddeko nti ekibiina kyabwe kino kigendereddwa okwagazisa abantu NRM n'okukulaakulanya abatuuze nga babawa ebyetaagisa awatali kusosola muntu olw'ekibiina kye.\nYalumirizza nti waliwo akabinja ka bannakibiina mu Nansana ababalemesa. Poliisi eyabadde mu"leeya" yalagidde abavubuka abaabadde bazze okusambira omupiira mu kisaawe kino okutikka obutebe n'ebintu byabwe babizze ku mmotoka.\nSsentebe wa NRM mu divizoni ye Nansana, Musa Kalungi yategeezezza ng'akabinja kano bwe katamanyiddwa era nga tebaategeezezza ku bakulira ekibiina mu kitundu. Yabawabudde okuwandiikira ofiisi ez'enjawulo balyoke bafune olukusa.\n"Gwe walabyeko ye mwana"\nSsentebe wa NRM mu divizoni ye Nansana, Musa Kalungi\nAnaanywa omwenge kola bino obutakuyisa bubi\nSsenga wa Bukedde akulaze engeri y'okutangiramu obusambattuko mu maka mu nnaku enkulu


Bukedde Online - Akubye mukazi we omuko n’amulumba n’amutta\nMutabani wa Idi Amin Taban Amin awagidde...\nAkulira NAADS mu kawempe awadde abaagala...\nOMUKAZI bwe yalabye bba asusse okumutulugunya, ensonga n’aziroopa ewa mwannyina Timothy abiyingiremu. Evelyn mu kuloopera mwannyina ensonga z’amaka, yakikoze bw’amulaga n’ebiwundu bba Stuart Nuwagaba 24, by’amutuusizzaako, ng’amukuba enkya n’eggulo.\nTimothy yasunguwadde nnyo n’alumba ng’amazeeko, era ekyaddiridde kufumita mukoddomi we biso n’amutta! Timothy ne mukoddomi we Nuwagaba bombi bakozi mu kkolero lya walagi erya Brigade Walagi ne King Albert Walagi e Mabanda mu ggombolola y’e Gombe mu Wakiso era olutalo lwabwe lwatandikidde munda mu kkampuni mwe bakolera nga Timothy abuuza Nuwagaba nti, “Lwaki okuba mwannyinaze nga n’abazadde abaamuzaala tebaamukubako bwe batyo?” Nuwagaba obwedda naye amwanukula amugamba nti ensonga z’amaka gaabwe azibalekere kubanga ziri wakati w’abantu babiri era ekyaddiridde kwegwa mu malaka, wabula bakozi bannaabwe ne bafuba okubataasa.\nOMUKO YATEEZE OMUSAJJA KU GGEETI N’AMUFUMITA\nJonathana Kaddedde y’omu ku bakozi abaabaddewo ng’olutalo lugenda mu maaso era yakoze siteetimenti ku poliisi y’e Matugga ng’attottola bye yalabye. Kaddedde yagambye nti bwe baamaze okubataasa, obudde bw’oku nnyuka nabwo bwabadde butuuse era Timothy ye yasoose okufuluma n’ateega ku ggeeti y’ekkolero. Mu kaseera katono ne Nuwagaba yafulumye era olutalo ne luddamu buto.\nOkwetegeka kwe kwaddiridde mwannyina Evelyn Ainomugisha eggulolimu ku Lwomukaaga okugenda ewa Timothy n’amudaagira ennaku gy’ayitamu ewa Nuwagaba ate nga ssi gwe gwabadde gusoose, ng’omukazi aloopera mwannyina ensonga z’okumukuba.\nEvelyn yagasseeko n’okutegeeza mwannyina nti ekisinga okumuluma, bba asooka kunywa mwenge olwo n’alyoka akomawo awaka n’amukuba okumwogoloza, awatali nsonga yonna. Nuwagaba ne Timothy bombi babadde bapangisa Matugga era akatemerero katono okuva ku maka ga buli omu.\nTimothy ye talina mukazi kyokka enfunda nyingi abadde agezaako okutabaganya mwannyina Evelyn ne Nuwagaba okulaba ng’obufumbo bwabwe obwa kawundo kakubye eddirisa bugenda mu maaso nti kyokka ku nfunda ezo zonna, Timothy abadde alabula Nuwagaba okukomya okukuba Evelyn Kaddedde yategeezezza nti olutalo bwe lwanyiinyiitidde ebweru wa ggeeti, baalabidde awo nga Timothy asikayo ekiso ng’akisogga Nuwagaba n’amuleka mu kitaba ky’omusaayi n’adduka.\nYamufumise enfunda eziwera era ekiso eky’amaanyi kyamuyuzizza olubuto, n’akiwerekeza ekiso ekirala mu kifuba n’afumitira ddala ku ludda lw’omutima. Abaabaddewo baayanguye okutaasa obulamu bwa Nuwagaba n’okugezaako okukwata Timothy wabula n’abaddukako era we bwazidibbe eggulo nga bakyamuyigga.\nSsentebe we kitundu kino John Lubwama yagambye nti abaabaddewo baayoddeyodde Nuwagaba ne bamutwala mu kalwaliro ka Jokasy Medical Centre – Matugga, kyokka n’afa nga baakamutuusaayo.\nOmulambo gwatwaliddwa mu ggwanika e Mulago. Patrick Obotolo akulira poliisi y’e Matugga eyakulembedde aba poliisi abaagenze mu kifo awaabadde ettemu yagambye nti abantu abawerako babaggyeeko siteetimenti era kati amaanyi bagatadde ku kuyigga Timothy avunaanibwe.\nBagguddewo fayiro nnamba SD REF. 03/01/04/2019 ku poliisi e Matugga era Obotolo n’asaba omuntu yenna asobola okuyambako mu kukwata Timothy, akolagane n’abapoliisi.\nDaniel Sserwanga omu ku batuuze yagambye nti abakozi mu kkampuni ezo bamanyi okunywa ku walagi gwe bakola ne bava mu mbeera ne batandika okukola effujjo ku batuuze b’ekitundu.\nYeewuunyizza n’engeri omukozi gy’asobola okuyingira n’ekiso mu kkampuni n’akiyisaawo nga tayaziddwa, okukkakkana ng’akikozesezza mu butemu. Evelyn naye we bwazibidde nga tebannamanya waali nga kiteeberezebwa nti yadduse olw’okutya ebiyinza okuddirira.\nAbakyala baloopye abaami ababassa ennyonta y'omukwano, ekibaviiriddeko okwenda


Kkooti egobye omusango ogwawawabirwa omubaka David Sserukenya | Dembe FM 90.4\nKkooti egobye omusango ogwawawabirwa omubaka David Sserukenya\nBya Ruth Anderah ne Ivan Ssenabulya\nKkooti enkulu egobye omusango gwe byokulonda ogwawabwa eyaliko omubaka wa Makindye Sabagabo Emmanuel Sempala Kigozi nga awakanya okulondebwa kwa David Sserukenya mu kulonda okwaliwo mu gatonya gw’omwaka guno.\nSempala agamba nti omubaka Sserukenya talina mpapula za buyigirize okuba mu palamenti\nWabula Omulamuzi Winfred Nabisinde agobye omusango guno ng’agambye nti Sempala teyawa mpaabaye omubaka Sserukenya mu budde ate ne bweyajja enta mu musango guno teyatekayo kiwandiiko mu butongole mu kkooti nga bwekirambikiddwa mu mateeka.\nEmisango emirala egirina okuwulirwa akawungeezi ka leero kuliko ogwomubaka wa Kampala Central Mohammed Nsereko nga yawabirwa Fred Nyanzi Ssentamu bwebaali bavuganya, nogwamubaka wa Rubaga South Gold Aloysius Mukasa.\nAte ye omubaka omukyala owa Kayunga district Aidah Nantaba akakasiza nga bwali omwetegefu okuwangula emisango gye byokulonda egimuvunanibwa mu kkooti.\nOno bwalabiseeko mu maaso gomulamuzi Kazaarwe Mukwaya mu kkooti e Mukono okuwulira emisango gye azze ne mpapula ze ezobuyigirize okukakasa abalowooza nti teyasoma.\nJackeline Birungi Kobusingye eyavuganya ne Nantaba yeyaddukira mu kkooti nga awakanya empapulaze ezobuyigirize.


Omugagga w'ebizigo bya Mwanamugimu afudde ...\nPULZIDENTI Museveni asabye ab'ebibanja okukolagana n'abakulembeze baabwe omuli ne bannabyabufuzi okulwanyisa ab'amattaka ababagobaganya ng'agamba nti ababagoba bakikolera bweru w'amateeka.\nAte akulira abazirwanako mu lutalo lw'ekiyekera e Luwero Haji Edrissa Sseddunga naye alopedde Pulezidenti Museveni nti abawagizi ba NRM babayigganya okufa mu Kampala n'emirirwano n'agamba nti omuntu okwambala akajoozi aka kyenvu bamuvuma okufa oluusi n'okumukuba. Ssedunga yewunyizza kino engeri gye kiyinza okubeerawo nga gavumenti ya NRM y'eri mu buyinza !.\nBino babyogeredde Kasanje okumpi n'e Ntebe mu disitulikiti y'e Wakiso bwe babadde ku mikolo gy'okukuza olunaku lw'abazira ( June 9).\nKu lunaku luno mu 1981 e Luwero amagye ga Milton Obote eyali mu buyinza mu kiseera ekyo kwe gatirumbulira abantu mwenda abaali abawagizi b'abayekera ba NRA Museveni be yali akulira nga balwana okuggyako gavumenti kye batuukiriza mu 1986.\nKu mukolo guno abantu abasoba mu kikumi okwabadde n'eyali akulira ekibiina ky'abayekera ekirala ekyali kirwanyisa Obote ekya ‘'Uganda Freedom Movement'' omugenzi Dr. Lutakome Kayiira bawereddwa omudaali gw'obuzira\nEra n'abavubuka be Wakiso kwe basinzidde okusaba b Museveni aleme kuvuganyizibwa mu kakungunta ka NRM addemu yesimbewo ku bwa Pulezidenti mu 2021 kye yakkirizza n'assa omukono ku kipande kyabwe ekyabaddeko ebigambo ebyo.\nMuseveni yasuubizza nti oluguudo oluva e Mpigi- Kasanje- Nakawuka okutuula e Kisubi ku lw'e Ntebe lugenda kukubwa kkolaasi. N'ayongera nti n'olw'e Busabala nalwo lwakukolwa. Yagambye nti waliwo n'entegaka z'okukola olutindo okuva e Ntebe okugenda e Nakiwogo. Yakunze abantu okweyambisa ebibanja byabwe n'ettaka okulima n'okulunda bave mu bwavu abatalina bakole emirimu emirala.\nDr. Lutakome Kayiira\nMinisita Ssenninde yennyamidde olw'omutindo gw'ebyenjigiriza e Busoga\nNamugongo awuumye ku lunaku lw'Abajulizi\nMuseveni awadde omugenzi Lutaakome Kayiira omudaali


Bukedde Online - Abasuubuzi bawanjagidde Kanso ku kaabuyonjo eyaggalwa\nAbasuubuzi bawanjagidde Kanso ku kaabuyonjo eyaggalwa\nObutamanya Kompyuta kulemesezza abakulembeze...\nAbasuubuzi b’omu katale ka Kame mu Munisipaali y’e Mukono bawanjagidde Munisipo Kanso ku nsonga y’okubaggalira kaabuyonjo kati wiiki ssatu.\nKaabuyonjo ezaaggalwa mu katale ka Kame e Mukono.\nBano abaabadde abanyiivu baategeezezza nga aba Kanso bwe baasalawo okuggala kaabuyonjo yaabwe oluvannyuma lw’okugezaako okugiggyamu obubi, omulimu ne batagumaliriza. Bagamba nti baali baabasuubiza okugumaliriza enkeera kyokka babalinda tebandanga.\n"Baatunnyonnyola obuzibu obwaliwo nti kaabuyonjo yali yeetaaga okuddaabirizibwa nga tetunnaba kuddamu kugikozesa ne tukkiriziganya okugiggala. Baatusuubiza okudda mu bwangu okugikola wabula tulabika nga tetukyasobola kubagumiikiriza,tugenda mu mwezi kati mulamba tetulina waakweyamba," abasuubuzi bwe baagambye.\nOmu ku batunda emmere okuliraana kaabuyonjo ng'annyonnyola obuzibu bwe bayitamu.\nAisha Namuli omu ku batunda emmere okuliraana kaabuyonjo zino we zaazimbibwa yagambye nti asanze obuzibu mu kiseera kano olw’abantu okweyambanga mu buveera ne babukweka wansi w’omudaala gwe n’abamuliraanye.\nYe kkansala w’ekitundu kino akatale mwe kali, Allan Mawanda yennyamidde olwa Kanso okukozesa ensimbi z’empooza ze basolooza mu basuubuzi bano mu bintu ebyandibadde bikolebwako oluvannyuma ne basembyayo ensonga ez’omugaso ng’ okuddaabiriza kaabuyonjo eno.\nAte ye Josiam Sserunjogi yinginiya wa Munisipo Kanso avunaanyizibwa ku nsonga zino yeetonze olw’obuzibu buno era n’abategeeza nga bwe wabaddewo obuzibu bw’emidumu gy’amazzi n’egitwala kazambi okuba nga gyazibikira, nga gino gye gikakeeyereza okumaliriza omulimu ogwo.


Bukedde Online - Omuyimbi Maureen Nantume azadde mwana muwala\nAleppuka na gwa kugingirira mukono gwa mul...\nOMUYIMBI Maureen Nantume oluzadde ‘bbebi gaalo’, bbaawe Ronnie Muganza n’amukubira akasimu akamuyozaayoza mw’amukubidde akaama nti, ‘noonya nnyumba ya kukugulira.’\nNantume yazaalidde mu ddwaaliro lya International hospital e Namuwongo eggulo mu kalasamayanzi.\nMikwano gya Nantume abaakulembeddwaamu eyali ‘metulooni we’ amanyiddwa nga Maureen Namara bwe yali ayanjula Ronnie Muganza e Bukanaga-Mityana mu April omwaka guno, baagenze mu ddwaaliro ne bamukulisa.\nNantume mu ddwaliro nga banne bamuyozayoza\nOmwana mweru ttuku nga mikwano gya Nantume bamufaananya Muganza ate abalala Nantume abalala nga bagamba nti, tannatuuka kumufaananya muntu. Ono ye mwana wa Nantume owokubiri ng’eyasooka, naye muwala, Whitney alina emyaka 16.\nNantume yayanjula Muganza ewa kitaawe, Dennis Ssekiziyivu ku mukolo ogwakulemberwa omukyala omulala, Charlotte Kiggundu okukaayana nti Muganza yamulekawo n’abaana be yamuzaalamu n’agenda ne Nantume.\nSsekamatte ng'akutte ku lubuto lwa Nantume gye buvuddeko\nKyokka ku mukolo gw’okwanjula, Nantume eyali olubuto olukulu, yayimba oluyimba lwe yatuuma Kakibalume oluwaana Muganza ng’agamba nti, ye (Nantume) si malayika eyandisoose okumanya nti omusajja yazaalako dda ebbali amuleke kyokka n’awa Charlotte amagezi nti abaana be n’aba Nantume bonna baana baabwe ne yeeyama n’okubakuza.\nEbirala ku Nantume\nNantume olumuteebye peneti, bba n’akyala\nEyeeyise muninkini wa Nantume yeesowoddeyo: ‘Nange nnamussaamu kaasi’\nBukedde ezudde omusajja Maureen Nantume gwagenda okwanjula\nEbyabadde mu kwanjula kw'omuyimbi Nantume\nMuggya wa Nantume asitudde enkundi: Akolimidde bba olw'okumusuulawo mu kazigo n'abaana\nKitange mmutegedde mu 2010 -Maureen Nantume\nOmubaka Nsubuga yawangudde\nBabagaanyi okuganza abayizi\nBUTABIKA: Eddwaaliro eryali ery'abalalu 100 kati abagendayo tebakyagyayo\n▶ Amagye ne poliisi bakoze ebikwekweto mu Kampala\nKCCA ezzeemu okugobagana n'abatembeyi mu Kampala


Bukedde Online - Alambuzza balimi banne n'abakwasa ekinyegenyege okulima ennaanansi\nFr. Lokodo ayise Muzaata ku by’okujolonga Kenzo\nAbawagizi ba Kenzo balumbye amaka ga Sheikh Muzaata\nAlambuzza balimi banne n'abakwasa ekinyegenyege okulima ennaanansi\n‘Mukubirize abalimi okufuna ebya NAADS’\nKasooli okumufunamu situnda wa mpeke\nBy Patrick Tumwesigye\nAdded 30th April 2018\nKabiito yategezezza omuntu ne bw'alima yiika emu, esobola okumujja mu bwavu kubanga yiika emu ebeeramu ebikolo by'ennaanansi 13,000 kati bw'otunda ku bbeeyi eya wansi 800 buli nnaanansi, yiika ogifunamu 10,400,000 mu myezi 18.\nMatovu, ssentebe w'ekibiina kya 'Kulima Bugagga' ng'alaga banne engeru gye bayinza okweyambisa ekirime ky'ennaanansi okweggyako obwavu\nABALIMI abeegattita mu kibiina kya 'Kulima Bugagga' ekyatandikibwawo Meddy Matovu, babanguddwa ku ngeri gye balina okulimamu ekirime ky'ennaanansi saako n'amatooke okusobola okubifunamu ssente.\nOmusomo guno abalimi baagufunye bakyadde ku faamu ya mmemba munnaabwe mu kibiina kino, James Kabiito, alimira Ku kyalo Bugo - Lwemodde mu ggombolola y'e Kyesiiga mu disituliliti y'e Masaka nga ennanansi n'ebitooke abirimira ku yiika 20 be ddu!.\nKabiito ng'alaga omusiri gw'ennaanansi z'alima\nKabiito yasomesezza balimi banne engeri y'okulima n'okubala ennaanansi okusobola okuzifunamu amagoba era n'abasaba bamulabireko okusobola okwejja mu bwavu.\nMatovu ne Kabiito nga beekebejja ennaanansi\nAbamu ku balimi nga batwala ensigo z'ennaanansi nabo okugezesa\nKyokka olunoga olw'okubiri olubaawo oluvannyuma lw'emyezi mukaaga ng'onoze olusooka, ekikolo kikuwa ennanansi bbiribbiri olwo n'ozitunda 500 ne zikuwa 13,000,000 bw'ogattako ezaava mu lunoga olusooka, ofuna 23,400,000 mu myezi 24 oba mu myaka ebiri.\nYe Meddy Matovu akulira ekibiina kino asabye Bannayuganda bave mu tulo balime kubanga mu ku kulima mwe muli obugagga.\nKabiito ng'asomesa banne engeri y'okulimamu ennaanansi\nAbakakasizza ng'ekibiina bwe kirina akatale aka wano n'ak'ebweru eri bammemba baabwe abakolagana nabo okuva ku ntandikwa nga tebannasimba olw'okwewala okukungula ebirime ebitakkirizibwa munsi z'ebweru.\nAgobye nnyina ku ttaka n'amusengula ku mpaka\nSsemaka e Lweza attiddwa mu bukambwe ne mutabani we\nEbikajjo mbikolamu omubisi ne nfuna\n‘Nazuula ekyama mu nnaanansi’\nMwettanire emyoleso gy'ebweru okusobola okufuna akatale k'ebirime byaffe\nFr. Lokodo ayise Muzaata ku by’okujolonga...\nMINISITA avunaanyizibwa ku empisa, Faaza Simon Lokodo, ayingidde mu by’omuyimbi Eddy Kenzo ne Sheikh Nuhu Muzaata...\nAbawagizi ba Kenzo balumbye amaka...\nAbawagizi ba Kenzo balumbye amaka ga Sheikh Muzaata ne bakola efujjo nga bee


Psalmen 74 HTB - Zabbuli 74 LCB | Biblica América Latina\nPsalmen 74 HTB - Zabbuli 74 LCB\n1Ayi Katonda, lwaki otusuulidde ddala ennaku zonna?\n2 Ojjukire abantu bo be wagula edda;\n4 Abalabe bo baleekaanira mu kifo kyo gye twakuŋŋaaniranga;\n5 Beeyisa ng’abantu ababagalidde embazzi\n6 Batemyetemye n’embazzi ebintu ebyole,\n8 Baateesa nga bagamba nti, “Tujja kubazikiririza ddala!”\n9 Tetukyalaba ku bubonero bwo; ne bannabbi tewakyali n’omu.\n10 Ayi Katonda, omulabe alituusa ddi ng’akuduulira?\n11 Lwaki totuyambye n’omukono gwo ogwa ddyo?\n12 Naye ggwe, Ayi Katonda, oli Kabaka wange wa dda;\n13 Ggwe wayawula mu mazzi g’ennyanja;\n15 Ggwe wazibukula ensulo n’emyala;\n16 Obudde bw’emisana bubwo, n’ekiro kikyo;\n17 Ggwe wateekawo ensalo z’ensi;\n18 Jjukira ebyo, Ayi Katonda, olabe okuduula kw’omulabe,\n19 Ayi Katonda, towaayo mwoyo gwa jjiba lyo eri ensolo enkambwe;\n20 Ojjukire endagaano yo;\n21 Tokkiriza abo abajoogebwa okuwangulwa;\n22 Yimuka, Ayi Katonda, osalire abalabe baffe omusango.\n23 Tonyooma luyoogaano lw’abalabe bo,\nLCB : Zabbuli 74


Bukedde Online - Bapulo ba Cranes batandika leero okutuuka\nExpress eyigga obukadde 150; Erwana butasalwako\nGolola akubye Abu Kikenwa n'asitukira mu m...\nBEVIS Mugabi azannyira mu Yeovil Town eya League Two mu Bungereza, ye pulofeesono agenda okusooka okweyanjula mu nkambi ya Cranes eyeetegekera okuzannya emipiira gy’okwegezaamu.\nMugabi asuubirwa okutuuka leero (Ssande) yeegattibweko bapulo abalala 18 nga beetekera emipiira eginaabeerawo nga March 24 ne 27 mu kisaawe e Namboole. Mugabi eyazaalibwa mu Bungereza kyokka nga bazadde be Bannayuganda, guno mulundi gwakubiri ng’ayitibwa ku Cranes wabula mu gwasooka teyajja olwa ttiimu ye okumulemera ng’egamba nti FUFA yalwawo okugitegeeza.\nOmwogezi wa FUFA, Ahmed Hussein yategeezezza nti Mugabi ne Godfrey Walusimbi (Gor Mahia e Kenya) batuuka leero kyokka bapulofeesono abalala bonna basuubirwa kuggwaayo ku Mmande kuba omutendesi Sebastien Desabre ayagala abeereko nabo akaseera akawera. “Abazannyi bonna tubasuubira okuggwaayo ku Mmande kuba buli kimu ekyetaagisa kikoleddwaako era omutendesi alinze lunaku kutuuka. Emipiira gino mikulu nnyo naddala ng’omutendesi anoonya ttiimu eneevuganya obulungi mu z’okusunsulamu abaligenda mu z’Afrika mu September w’omwaka guno,” Hussein bwe yategeezezza.\nCranes yaakuttunka ne Malawi nga March 27 wabula ttiimu endala gye bagenda okuzannya nayo nga March 24 bakyayogerezeganya nayo okusinziira Hussein. Mu ngeri y’emu, Desabre yayongedde okuyita abazannyi abalala okuziba ekituli bya Farouk Miya ne Edrisa Lubega abaalangiridde nga bwe batagenda kulabikako mu mipiira gino. Fahad Bayo azannyira mu Buildcon (Zambia), Derrick Nsibambi ne Taddeo Lwanga be baayitiddwa mu bifo bino.\nMiya yaakafuna ttiimu empya (Sebail eya Azerbaijani) nga yasabye omutendesi asooke amuwemu akadde adde ku ffoomu kuba abadde amaze ebbanga nga tazannya. Mu kibinja ‘L’ eky’okusunsulamu abalizannya e Cameroon mu z’Afrika omwaka ogujja, Cranes eri ne Lesotho, Tanzania ne Cape Mugabi Verde.\nPoliisi ekubye amasasi okukwata mmotoka ebadde ekukusa amafuta\nOmukyala gwe neegwanyiza ansuza nkukunadde


Obuwanguzi obuddiring’ana ku Spurs (2-1) ne Man City (2-1) bucamudde abagagga ba ManU ne bakakasa omutendesi Ole Gunnar Solskjaer nti omulimu gugwe bwoya bagenda na kumupokera omusimbi agule bassita abalala ttiimu eggumire.\nSolskjaer abadde asulirira kugobwa oluvannyuma lw’okulemwa okuwangula ku mipiira 2 egiddiring’ana sizoni eno.\nWabula yakubye Spurs ku Lwokusatu lwa wiiki ewedde ne kyampiyoni Man City ku Ssande, n’akomyawo essuubi lyayo okumalira mu ‘Top 4’.\nAbagagga Joel Glazer ne Avram Glazer, bagambibwa nti baasisinkanye Solskjaer ku Mmande ne bamukakasa nti y’asobola okutwala ttiimu mu maaso ne bamusaba atandike n’okunoonya abazannyi abayinza okumwongerako.\nSolskjaer, enzaalwa y’e Norway, yayongedde amaanyi mu kuperereza munnansi munne, omuteebi Erling Braut Haaland owa Salzburg sso nga era ayagala kukansa muwuwuttanyi Saul Niguez okuva mu Atletico Madrid eya Spain.\nManU eri mu kyakutaano mu Premier ku bubonero 24 mu mipiira 16. Chelsea eyookuna erina 29 mu mipiira gye gimu.


Editor UBC Radio aleeteddwa ng’omujulizi asooka mu gwa Ssegiriinya\nEditor UBC Radio aleeteddwa ng’omujulizi asooka mu gwa Ssegiriinya – Radio Simba – Ennene\nYou are at:Home » Latest News » Editor UBC Radio aleeteddwa ng’omujulizi asooka mu gwa Ssegiriinya\nBy Mubiru Ali\t February 24, 2022 No Comments\nOmusunsuzi w’amawulire ku Leediyo ya Uganda Broadcasting Corporation (UBC), Juliet Nayiga olunaku olwaleero yasoose mu kaguli ng’omujulizi mu musango oguvunaanwa Omubaka wa Kawempe North Munnakibiina kya National Unity Platform – NUP Muhammad Ssegiriinya ogw’okukuma omuliro mu bantu.\nGavumenti evunaana Hon. Ssegiriinya aka Mr. Updates okukuma mu bantu omuliro omwali okuwandiika obubaka ku mukutu gwe ogwa FaceBook ogwa ‘Ssegirinya Muhammad FANS PAGE‘ nga byalina ekigendererwa eri ekibinja kya Bannayuganda ekimu.\nKigambibwa nti wakati wa August ne September 2020, Hon. Ssegiriinya yawandiika obubaka buno; “I am warning those who are trying to assassinate Hon. Robert Kyagulanyi Sentamu aka Bobi Wine that what will happen will be forty times worse than the 1994 Rwandan genocide.”\nOmulamuzi Siena Owomugisha, bwayise abawaabi ba Gavumenti; Peter Mugisha ne Ivan Kyazze baleese Nayiga ng’omujulizi waabwe asooka.\nNayiga ategeezezza Kkooti nti Managing Director wa UBC radio yamuwa omulimu gwokuvvuunula n’okuwandiika script mu butambi bwa Ssegiriinya obwali bukuma omuliro mu bantu obwabaweebwa ekitongole kya Uganda Police Force ekikola ku kunoonyereza ku buzzi bw’emisango ekya Criminal Investigations Directorate.\nOkusinziira ku Nayiga, bweyafuna CD eriko obutambi okuva gyatamanyi yawuliriza nawandiika Ssegiriinya byeyali ayogera. Ono alaze ebbaluwa eyawandiikibwa CID eri MD wa UBC Radio nga Poliisi emusaba okuvvunuula ebyo.\nWabula Bannamateeka ba Ssegiriinya okuli Asuman Basalirwa ne Shamim Malende bawakanyizza ekya Nayiga okuleeta ebbaluwa nebategeeza nti tesobola kubeera bujulizi kuba mu mateeka tosobola kuleeta kiwandiiko ng’obujulizi nga tebakiwandiikira ggwe ng’omuntu oba nga si ggwe wakiwandiika.\nBasalirwa asabye Kkooti egobe ebbaluwa eno kuba Nayiga atwalibwa okuba omuntu owookusatu atalina buyinza kuleeta bbaluwa eno. Wabula omulamuzi akiwakanyizza nalagira Nayiga okugenda mu maaso n’okuwa obujulizi. Obutambi bubiri bulagiddwa mu Kkooti nga akamu ka ssaawa ate akalala ka Ddakiika 2. Ssegiriinya abadde ku nkola ya Zoom okusinziira mu kkomera e Kigo awuliddwa ng’ayogera ebigambo byebimu ebiri mu katambi ebimuvunaanya.\nMalende asabye Nayiga okutegeeza Kkooti ekigambo ‘genocide’ kye kitegeeza mu Luganda naddamu nti ‘Kyemwalaba e Rwanda mu 1994’ ekireeseewo ekibbo ky’enseko mu Kkooti.\nBannamateeka bategeezezza Kkooti nti Nayiga talina bumanyirivu wadde olukusa lw’okuvvuunula ekintu kyonna kabe mukama we UBC.\nBannamateeka ba Ssegiriinya basabye Nayiga annyonyole ‘Elements of diction and oxymoron’ kuba yategeezezza Kkooti nti yasoma Literature n’Oluzungu, wabula bino ebyabalamye. Nayiga yategeezezza Kkooti nti yasomerako ne Sweden.\nBannamateeka okutuuka okumubuuza ekibuuzo kino kyaddiridde okusanga ensobi mu byeyavvuunula nga bagamba nti empandiika yabadde nfu ekireetawo okukyuusa amakulu. Omujulizi owookubiri abadde musirikale wa Poliisi wabula atasobodde kuwa bujuli kuba abadde n’olukiiko. Okuwulira omusango kuddamu nga 22-March-2022.


Bukedde Online - Leero mu mboozi z'omukenkufu; Tukuleetedde emigaso gy'ensogasoga n'engeri gy'oyinza okuzikolamu ensimbi\nAbazigu basimudde amalaalo ga Ivan Ssemwanga...\nMuseveni ayogedde ku by'okukyusa Konsitityusoni...\nLeero mumboozi z'omukenkufu; Tukuleetedde emigaso gy'ensogasoga n'engeri gy'oyinza okuzikolamu ensimbi\nEmboozi z’omukenkufu Julius Nyanzi owa Prof Bioresearch\nEBBANGA lyonna bajjajjaffe baalina obutamanya ku nsogasoga ne balemwa okuzifunamu emiganyulo egy’enjawulo.\nMu Uganda ensogasoga zisibuka mu Busoga, ensigo zaazo zimanyiddwa okuliibwa amayuba. Wano ne baggyawo n’enjogera egamba nti, ‘Alima ensogasoga teyeewala mayuba’.\nAmayuba googerwako okutaambuza ensigo okuva e Busoga ne zituuka mu Buganda okwo gattako okuziteeka mu Kiyira nga kirowoozebwa nti mwe zaayita okutuuka e Misiri.\nBwe zaatuuka eno, baakizuula nti osobola okuzikozesa ng’omumuli, era baaziteekangako ppamba okukola emimuli, kuba abamu baasulanga mu mpuku nga bagikozesa okufuna ekitangaala okugoba ebisolo. Naye bajjajjaffe baazitya nga bagamba zitta.\nEnsigo z’ensogasoga sooka ozisiikeko okufuna omuganyuloo.\nKino kituufu, kuba mulimu ekirungo kya ‘Ricin’ ekiri mu kikuta kyayo. Osobola okuggyamu ekirungo kino kasita ozisiika, nga bw’olaba soya nti aba waabulabe nga tomusiiseeko, kyokka bw’omusiikako aba talina mutawaana.\nEnsigo ssinga ozisiikako, zisobola okuvaamu butto ayamba ku lususu, bangi mugula ‘Caster oil’ ne mulowooza nti linnya, wabula oyo bamukamula mu nsigo za nsogasoga, ssinga okozesa butto ono ku lususu terukosebwa musana.\nWano osobola okumakamula n’omukolamu ssente, ng’oguza abantu abeetaaga woyiro olw’emigaso gye.\nKu bakyala abakutuka enviiri, n’osaasaanya ssente mu saluuni n’okugula ebizigo ebimeza enviiri, ate nno bya buseere. Ezo ogenda kuziteeka mu bizinensi, anti butto w’ensogasoga bw’onoomusiiga mu mutwe togenda kuddamu kukutuka nviiri, kye kimu ne ku muntu alina situka.\nEnsogasoga ezitaddeko ebimuli. Naawe osobola okuzisimba n’ofunamu.\nAte bwe kituuka ku mulimi, butto w’ensogasoga miiru 20 bw’oziteeka mu liita 20 ez’amazzi n’ofuuyira mu kyeya, ebizigo bino biyambako ebirime obutakosebwa nnyo musana, naye kino tekitegeeza nti tolina kufukirira.\nKyokka empunya yaayo egoba ebiwuka mu nnimiro kati bw’ofuuyira okuziyiza omusana ate ofunamu n’okugoba ebiwuka, omuli n’obusaanyi.\nEyambako ku bakyala okuzibukula enseke ne ku bizimba, ate abaagala okweyoza mu lubuto nammwe ebakolera kyokka omukyala ali olubuto ggwe ate togikozesa kuba esobola okuluggyamu. Ku muntu ali mu bizinensi y’okusiiga enjala, butto w’ensogasoga wandibadde omwekwata anti ayamba okugumya enjala.\nAbakyala engeri gye baagala enjala zaabwe, mu kubasiiga wandibadde oteekako butto zijja kuguma bulungi zireme okukutuka ekijja okukwongera bizinensi.\nEnsogasoga era ziyambako ku mugaba, abakyala ab’embuto bafuna mugaba n’abasajja abamu abanene nabo bamufuna, ssinga omukozesa akuyamba n’amalako mugaba.\nWiiki ejja hhenda kwongera okukulambululira emigaso emirala egy’ensogasoga olabe ne bw’ekuyamba ku mmotoka yo, okukola eddagala ly’engatto, okufumba n’okukugobako endwadde. Asangibwa ku Equatorial Mall edduuka nnamba 152 mu Kampala. Mufune ku 0702061652 / 0779519652.\nMu mboozi yaffe ey'omukenkufu Julius Nnyanzi leero tukuleetedde engeri gy'oyinza okugobamu ekiwalaata\nEmboozi z’omukenkufu: Goba ekiwalaata n’envi nga bw’ofuna ssente mu nsogasoga


Bukedde Online - Mufti akukkulumidde amagye okumugaana okulaba Kitatta\nEmbeera ya Bobi Wine ecamudde abawagizi be, beesunga lw'akomawo\nAboobuduuka obutunda eddala bagobeddwa mu ...\nAMAGYE gagaanyi Mufti wa Uganda, Sheikh Ramadhan Shaban Mubajje okulaba Abdallah Kitatta mu kkomera e Makindye gye yaggalirwa, n’avaayo ng’akukkuluma.\nMufti Mubajje (ku kkono) ne Hajji Ramathan Mugalu nga bawuliriza puliida wa Kitatta, emmanuel turyomwe oluvannyuma lw’okubalemesa okulaba Kitatta eggulo. Mu katono y’ebbaluwa eyabawadde olukusa okugenda okumulaba.\nMufti Mubajje bw’abadde ayogerako ne Bukedde yategeezezza nti yatudde ne Bamasheikh abalala ne bakkaanya okwerondamu abantu musanvu bakyalire abasibe bonna abali mu makomera okuli ne Abdallah Kitatta, eyasibirwa e Makindye n’abalala okuli Sheikh Muhammad Kamoga, Jamir Mukulu n’abalala abali e Luzira n’e Kirinnya mu Jinja.\nYagambye nti, “Bwe twavudde mu lukiiko olwakkiriziganyizza ku bye twasazeewo, nayogedde ne ssentebe wa kkooti y’amagye, Lt. Gen. Andrew Gutti era n’antegeeza nti tewali buzibu bwonna kuba ddembe lyaffe okulaba omusibe ssinga tugenda ne munnamateeka wa Kitatta.”\nEggulo (ku Lwokusatu) zaagenze okuwera essaawa 6:00 ez’omu ttuntu nga Mubajje ne banne okwabadde Sheikh Sulaiman Kakeeto, Hajji Ramathan Mugalu, Hajji Nsereko Mutumba, Sheikh Mugerwa owa Hijja n’abalala nga bataka ku nkambi y’amagye e Makindye.\nMufti yagambye nti, bwe baayingidde enkambi beeyanjulidde abaserikale era ne babategeeza nga bwe baabadde bagenze okukyalira Abdallah Kitatta kubanga lwabadde lunaku lwa kukyalira basibe mu makomera ag’enjawulo.\n“Abajaasi baategeezezza kamanda w’enkambi n’atulagira okugenda tusooke tufune olukusa mu buwandiike okuva ewa Gutti era munnamateeka n’agenda n’afuna ebbaluwa eyo n’agireeta,” Mubajje bwe yategeezezza.\nMufti Mubajje yagambye nti, newankubadde baalinze okumala essaawa, n’ebbaluwa n’etwalibwa ew’akulira enkambi, yabagaanyi okulaba Kitatta nga tabawadde nsonga yonna.\nMubajje yakiise ensingo n’agamba nti, okumugaana okulaba Kitatta si bwenkanya ng’abantu abalala bonna babadde bakkiriziddwa okulaba be baabadde baagala.\nKu Ssande mu kusaalira Muhammad Kirumira eyakubiddwa amasasi, Mubajje yakunze Abasiraamu okuwanika emikono basabire eggwanga lino olw’ebikolwa ebitali bya buntu ebigenda mu maaso mu ggwanga omuli okutemula abantu, omuli ne bamaseeka.\nMufti yanokoddeyo amannya g’Abasiraamu ab’enjawulo abali mu makomera era ng’eno y’emu ku nsonga eyabawalirizza ng’abakulembeze b’Obusiraamu okutandika okulambula abasibe bano nga baakutalaaga amakomera gonna.\nWabula omwogezi wa UPDF, Brig. Richard Karemire yagambye nti yabadde tannafuna kumanyisibwa kwonna nti Mubajje yabadde agaaniddwa.\nMubajje mu kkomera yabadde agenzeeyo ng’omukulembeze w’Obusiraamu wadde nga Kitatta yawasa omu ku bawala be.\nKitatta yakwatibwa nga July 20, 2018 okuva ku Vine Hotel e Wakaliga n’aggulwako emisango mu kkooti y’amagye omuli egy’okusangibwa n’emmundu, amasasi n’ebyambalo by’amagye.\nSsaabasumba alagidde abasosodooti bonna mu Kampala okukeberwa Covid19\nFaaza Bwanika asimattuse omutemu okumufumita ekiso


Ubwoko bw'ibinini byo gukuramo inda no kubikoresha\nWaliwo ebika bibiri (2) ebyo buweke obujamu olubutto era bulikika kilina enkola jekikolamu eyenjawulo. Mifepristone alemesa homoniz ezetagisa mukukula kwolubutto, ate ebirungo ebikozesabwa mu misoprostol likola nga bilegeza no'kugulawo kwo'mumwa gwa nabaana nekivilako nabaana okwenyiga nesobola okunsidika olubutto ne’lufuluma.\nNjawuloki eliwakati wokumila misoprostol yekka no'kumila mifepristone ne misoprostol wamu?\nBy’ombi okugatta mifepristone ne misoprostol no'kukozesa misoprostol yekka nkola zikola burungi. Wabula bweziba wezili nge'ra osobola ozifunna, okugatta mifepristone ne misoprostol kwe kusalawo okusinga.\nMifepristone ne misoprostol bikozesebwa awamu kubanga zewanilila. Edagala elikozesebwa mu misoprostol likola nga lilegeza no'kugulawo kwa nabaana no'kuletera nabaana okwenyiga ekiretera olubutto okufuluma.


OKULAMAGA KUTUSEMBEZE AWALI YEZU\nAbantu ba Katonda mwenna era balamazi bannange.\nMbaaniriza mu kifo kyaffe kino eky’e Bulimu, Omutuukirivu waffe era Omuwolereza w’e Ssaza lyaffe ery'e Lugazi, Pontiano Ngondwe we yazaalibwa (era bwe butaka bw'ab’e Nyonyi).\nNnyaniriza mu ngeri ey'e njawulo Abasumba, n’Abalamazi abavudde mu masaza aga Province yaffe ey’e Kampala: Kampala, Masaka, Kiyinda - Mityana, Kasana - Luweero ne Lugazi.\nFfe nga ab’e Lugazi twebaza Katonda kubanga omwaka guno 2017, oluwalo lwaffe okukyaza amasaza gano mu kifo kye tulamagiramu ng’e Ssaza.\nOkulamaga kwaffe kuno kwe tulimu, kutukuvu era kugendererwamu okunyweza okukkiriza kwaffe. Guno mukisa gwa njawulo eri buli mulamazi yenna okwegonnomolerako enneema n’emikisa gya Katonda.\nOkulamaga mu bifo ebitukuvu, nga kino eky’e Bulimu, kuteekeddwa okutusembeza okumpi n'awali Yezu. Obuvumu abajulizi baffe bwe baayolesa mu budde bw'ebiyigganyizo eby’eddiini bwava ku kumatira Yezu. N'abatume be tusomako mu Kitabo ekitukuvu baamatira Yezu; anti buli we bagendanga nga bawoza kimu "oyo gwe twalya naye ng’amaze okuzuukira mulamu". (Ebikolwa 10, 41-42).\nOkulamaga okutukuvu kwandibadde kututuusa ku mmeeza ya Kommunio; olwo naffe ne tusobola okulangirira nti gwe tufuna mu Sakramentu lya Ukaristia, mulamu era atuwanguza byonna.\nOkukkiriza okunywevu kwesigamye ku Ukaristia era awo we wava amaanyi gaffe mu lutalo lwe tulimu ne Sitaani.\nOkulamaga kwaffe kuno okutukuvu ebeere ensibuko y’obulamu obuggya obusimbye mu Kristu Yezu.\nOmukama abampeere omukisa ne Pontiano Ngondwe atusabire.\n+ Christopher Kakooza OMUSUMBA W'ESSAZA LY E LUGAZI


Bukedde Online - Abakwatiddwa e Kenya babimuzaalidde\nAgambibwa okusibira bbebi mu kkeesi n'amutta asindikiddwa Kigo...\nKitalo! Omubaka wa palamenti ya East Africa Mathias Kasamba afudde...\nUPDF etandise okujjanjaba abalwadde Museve...\nBinoga (ku kkono) ng’alaga ezimu ku sitampu ezaasangiddwa ne Aliddeki.\nABAWALA Bannayuganda abasoba mu 30 batwaliddwa mu kkooti e Kenya ne basindikibwa mu makomera ag’enjawulo oluvannyuma lw’okukwatibwa nga bakukusibwa okutwalibwa mu mawanga g’Abawalabu mu ngeri emenya amateeka.\nOmukwanaganya w’ekitongole kya poliisi ekirwanyisa okukusa abantu, Moses Binoga yategeezezza nti abawala abaasindikiddwa mu makomera baakwatiddwa ku kisaawe kya Jomo Kenyatta nga balimbyelimbye ku nsalo nti bagenda Nairobi ne mu bibuga bya Kenya ebirala.\nBino yabyogedde oluvannyuma lw’okukwata Hamza Aliddeki nnannyini kkampuni ya City Easy Tours and Travel esangibwa ku kalungi Plaza ng’afeze abawala 5 okubatwala e Misiri okukuba ekyeyo.\nAliddeki yakwatiddwa ne sitampu za Viza ya Misiri n’ebbaluwa z’ekitongole kya World Vision ejingirire z’abadde awa abantu ng’abakuutidde nti bwe bababuuza ku kitebe kya Misiri balimbe nti baasindikiddwa ekitongole ekyo.\nBinoga yagambye nti Aliddeki yandiba ng’aliko abantu abalala be yali yasobola okukusa n’abatwala e Misiri kubanga abawala abataano be yabadde akoledde ebiwandiiko ebijingirire baategeezezza nti waliwo abali e Misiri abaamubayungako.\nYagguddwaako omusango gw’okufuna ssente 3,000,000/- mu lukujjukujju, okukusa abantu ekikontana ne ssemateeka wa Uganda. Binoga yagambye nti baamusanze ne paasipooti z’abantu be yabadde afera n’asaba ne be yali afezeeko okubatuukirira bongere ku misango egimuvunaanibwa.\nBiibino ebintu ebigayaalirirwa ne bitta amaka\nAgambibwa okusibira bbebi m...\nOMUWALA agambibwa okusibira bbebi mu kkeesi n’amutta avunaaniddwa n’asindikibwa mu kkomera e Kigo. Ramula Kabasinguzi...\nNamutebi ku gw'okuyimba aga...\n“Kati ndi musawo, myuziki ne bw’aba tatambudde bulungi sikyayinza kubulwa kyakulya.” Bwatyo Irene Namutebi abamu...\n'Joel Okuyo weebale kumpony...\nCindy awezezza emyaka ettano mu laavu n’omulenzi we omupya n’asuubiza abawagizi be nti essaawa yonna abanjulira...\nKitalo! Omubaka wa palament...\nBya Jaliat Namuwaya EKIBIINA kya NRM kikakasizza okufa kw'omubaka wa palamenti ya East Africa Mathias Kasamba...\nOmutendesi wa Man City y'as...\nOMUZIBIZI wa Man City, John Stones alidde nga mulimi Bakama be aba bwe bamuwadde endagaano empya mw’anaafuniranga...


Bukedde Online - Ebya Kulanama ne maama Fiina bisajjuse\nKulanama ng’akolebwako emikolo.\nOLUTALO lubaluseewo mu basawo b’ekinnansi Ssenga Kulanama bw’alayiziddwa ku Bwapulezidenti bwabwe kyokka Maama Fiina n’ategeeza ng’ekikolwa ekyakoleddwa bwe kuli okwerayiza okw’abasawo b’ekinnansi abataawera na 3000 ku basawo obukadde obusatu obuli mu Uganda.\nSsenga Kulanama ng’amannya ge amatuufu ye Kezia Kulanama yalayiziddwa Jjumba Aligaweesa eyeeyita Ssabakabona akulira ab’eddiini y’obuwangwa ku Lwomukaaga ku nnyanja Nalubaale e Kigo okumpi ne Serena kyokka Maama Fiina n’ategeeza nti ‘oyo atamanyi na byakisawo alayiziddwa kukola ki? Bino abiyita bya bizigo!\nNze gw’alwanyisa nnwanye entalo ate sisoboka. Obwapulezidenti bw’abasawo b’ekinnansi bwe bannonderako mu 2004, nja kubuvaako nga nze neeyagalidde.\nAte abo abeerayiza be basinze n’okundeetera okulemera ku bukulembeze kubanga baagala kwonoona bya kisawo. Nina ebibiina ebisoba ne mu 30 ebinzikiririzaamu kyokka oyo nti ebibiina mwenda byegasse, kati ngenda ku bakulemberamu ng’abasawo tulwanyise etteeka Palamenti ly’eyagala okutussaako okutulemesa emirimu lw’ojja okulaba nti nina amaanyi mu basawo. Alina maanyi ki oyo nga nze n’ewa Pulezidenti nkuba bukubi ssimu,’ Bw’atyo Maama Fiina bwe yayogedde ku Lwomukaaga mu makage e Bulenga.\nBino byaddiridde ssenga Kulannama okulayizibwa ebibiina by’abasamize mwenda omwabadde ne ‘Dada’ Jajja Budhagali (ow’okubiyiriro by’e Bujagaali) ku ludda lw’e Busoga kyokka mu kwogera n’ategeeza nga Maama Fiina abadde abakulira bw’abadde tatwala basawo mu maaso nti ekyaleetera Pulezidenti Museveni okubasaba beerondemu omuntu abakulembera.\nSSENGA KULANAMANA AYOGEDDE “Nze Pulezidenti Genero, Maama Fiina ye Pulezidenti w’ekibiina kye eky’Obuwangwa n’obutonde. Newaddeyo okukolerera abasawo b’ekinnansi bonna ababadde tebafuna bye baluubirira.\nOkubagatta, okulwanyisa ekisaddaaka baana n’ebirala. Maama Fiina wabula yeewuunyizza enkwe za Jjumba kuba gye buvuddeko, Jjumba bwe yalayizza Kulanama ng’akola ku nsonga z’abaana mu busawo bw’ekinnansi mu bukyamu, Jjumba yagendayo n’amwetondera (Maama Fiina) ate mu kadde ke kamu n’amulayiza ku ky’obwapulezidenti! Omukolo guno gwetabiddwaako n’abakungu okuva mu gavumenti eyawakati n’amagye nga bakulebeddwamu Major Denis Okwella omuduumizi w’ekibinja kye 61 mu magye ag’oku ttaka eyakiikiridde bakama be.\nKulanama yayingiziddwa mu nzikiriza y’obuwangwa ne bamutegeeza nti alina n’okuleeta bba, Hajji Lubega mu nzikiriza eno. Kulanama abadde yaakadda mu Busiraamu okuva lwe yafumbirwa Omusiraamu.


Bukedde Online - Kamal Harris ye mukazi asoose okumyuka pulezidenti\nKamal Harris ye mukazi asoose okumyuka pulezidenti\nPulaani ya Trump okulemesa Biden okuyingir...\nKamala Harris, 56 ataddewo ekyafaayo ng'omukazi asoose okubeera omumyuka wa Pulezidenti wa Amerika. Okwo agattako okubaamu omusaayi gw'Abayindi n'Abajamaica. Maama we nga yafa mu 2009 ye yali Shyamala Gopalan yagenda mu Amerika okusoma mu 1958 ku myaka 19 n'azaala Kamal Harris mu 1964.\nKitaawe ye Polof. Donald Jasper Harris 82, Muddugavu eyava e Jamaica nga baasisinkana ne Gopalan ku yunivasite ne batandika omukwano. Tewali Muddugavu yali abadde mumyuka wa Pulezidenti wa Amerika okuggyako Kamala. Mu 2011 Kamala yalondebwa okubeera Ssaabawolereza w'essaza ly'e California okutuuka 2017 era n'aba nga ye mukyala Omuddugavu eyasooka okubeera mu ofiisi eno mu ssaza lino.\nYalinnya eddaala mu byobufuzi n'ayingira mu lukiiko lwa Senate ng'akiikirira California mu 2017. Kamala yazaalibwa Oakland gy'alina amaka ne bba Douglas Emhoff. Kamala yasisinkana Douglas mukwano gwe bwe yamuyita nti waliwo omusajja gwe yandifumbiddwa kyokka nga tamulabangako naye n'amwagalirawo ku olwo lwe yamulaba.\nDouglas yamusanga n'abaana babiri, Cole ne Ella. Kamala olw'obutaagala kumuyita ‘stepmother' bakkaanya n'abaana bano bamuyitenga 'Momala' era lye bamuyita ne ku kyalo. Awagira enjaga okulimibwa n'okunywebwa ng'abantu tebakubwa ku mukono kyokka nga bassibwako mateeka kubanga kino kye kizibu ky'Abaddugavu ekisinga obunene mu Amerika.\nTawagira kalabba omuntu asibibwe obulamu bwe bwonna. Ye bba Emhoff balina obugagga bwa ddoola obukadde butaano n'emitwalo 80. Mu za Uganda bwe buwumbi nga 18. Mukazi Mukristaayo alina muganda we omu Maya Harris.\nKCCA eridde matereke n'abasuubuzi\nAba UMEME babaggalidde mu kikomera\nNSEREKO MUTUMBA ABAWABUDDE\nBukedde Ttivvi etandise amawulire ag'omu ttuntu\nE Mayuge atalina 200/- talaba Gataliiko Nfuufu\nAgataliiko Nfuufu' gatandise ku Bukedde 2


Bukedde Online - Obadde okimanyi nti Stevia ow'amazzi asobola okukuggya ku mwenge n'essigala ? Soma emboozi y'omukenkufu\nObadde okimanyi nti Stevia ow'amazzi asobola okukuggya ku mwenge n'essigala ? Soma emboozi y'omukenkufu\nAb'e Busaabala bakkiriza okubakolera olugu...\nWIIKI eziyise nzize nkulaga engeri gy'oyinza okufuna emigaso gy'obulamu ne ssente mu ssukaali wa Stevia. Nasemba nkulaze emigaso egiri mu Stevia ow'ensaano.\nLeero kankubuulire ekyama ekiri mu Stevia ow'amazzi. Kino nkikola kuba bangi muwangudde endokwa za Stevia oluvannyuma lwokugula ddulaaya ne ttule kwe bamereza amamera byombi ebigula akakadde kamu.\nAbantu ab'enjawulo ebiragalalagala bibabonyaabonya, abamu bibalemesa okulya, bibagobya ku mirimu ate abazadde abaana babeewagguddeko lwa kunywa mwenge, njaga, mayirungi, sigala n'ebirala. Abamu batuuka n'okubaggyamu obwesige.\nBangi bafubye okubivaako naye kigaanyi ate abeekase okubivaako baggyeemu obulwadde olw'okubivaako omulundi ogumu oba okubivaako nga tebeesiimidde. Bwe tuba twogera ku njaga, mulimu ekirungo kya ‘THC' kino agifuweeta kimugenda ku bwongo, obwongo ne bukola ekirungo ekireeta essanyu kye bayita ‘Dopamine'.\nKu mulundi ogusooka, ayinza obutafuna ssanyu eryo wabula gy'akoma okufuuweeta enjaga asobola okufuna essanyu lino n'ayongera okugifuuweeta ekivaamu kutta butoffaali bwa bwongo ekiyinza okumuviirako okutabuka omutwe. Kye kimu ne ku banywa omwenge, oli tafunirawo ssanyu ku ccupa esooka, wabula gy'akoma okweyongera n'essanyu okulinnya.\nSigala bwatyo, amayirungi n'ebirala. Ebirungo eby'enjawulo mu biragalalagala bino bituula ku bwongo buli kiseera abikozesa n'awulira ng'alina ekimusindika okwongera okubikozesa. Ggwe asoma bino, obadde okimanyi nti omuddo gwa Stevia guvaamu omubisi oguyamba omuntu okuva ku mwenge, enjaga, amayirungi, sigala n'ebirala? Stevia ow'amazzi alimu ekirungo kya ‘REB A' ekiyamba okutta obwagazi omuntu bw'alina ku biragalagala.\nMu mbeera eno omuntu okwewonya kino, alina okukozesa Emboozi z'omukenkufu Julius Nyanzi owa Prof bioresearch Stevia ow'amazzi (aba akamuddwa ne guba ng'omubisi ogufaananako amata). Omuntu ebiragalagala gwe byawasa atonnyeza amatondo 10.\nGatambula ne gatuuka ku bwongo ne gaziyiza ebiragalalagala okutuula ku bwongo olw'ekirungo kya ‘REB A' ekirimu. Wabula omuntu asigala abikozesaako mpola okutuusa lw'abivaako era tekitwala bbanga ddene n'aba nga takyabyagala.\nEbiragalalagala birina obuzibu kuba bikosa obwongo, n'otunuulira omusajja eyali omugezi ku mulimu nga kati omwenge gw'amumalayo yenna. Bireeta obutabanguko mu maka, omwami oba omukyala abikozesa n'alemwa okukola.\nOmuntu anywa omwenge oba okufuuweeta enjaga n'abulwa n'amaanyi agakola emirimu egimuyimirizaawo n'abantu be.\nAbamu ate bafuna obuzibu ne batuuka n'okulwala puleesa, abamu batabuka omutwe era e Butabika obasangayo. Ggwe abivuddeko, kozesa butto ava mu kalittunsi owa ‘lemon' omugattemu kaamulali omuddugavu okwoza omusaayi.\nProf Bioresearch bali ku 0779- 519652 / 0702-061652 oba kyalira edduuka lyaffe ku Equatorial Mall, Level 2, Edduuka nnamba 152.\nRema engoye z'omukolo gwe wakuziggya Turkey ne Buyindi\nAb'e Kajjansi basinzidde ku Minzaani ya Bukedde TV ne boogera ebibaluma


EWEEMA EY'OKUSISINKANIRAMU--Tabernacle chapter 1 - Modern Reformer\nOlusisira, Olujja, Ekyoto kya Saddaka, Ekinabirwamu, Emeeza y'emigati, Etabaaza, Ekyoto ekya Zaabu, Entebbe ey'okusasira, Essanduko ey'obujjulirwa, Omulyango gwankaki, Enjiji erisooko, ejiji ery'okubiri, Omugaaso n'amakulu gaweema.\nMukama n'agamba Musa nti Babuulire abaana ba Isiraeri bantwalire ekiweebwayo: eri buli muntu omutima gwe gwagaza mulitwala ekiweebwayo kyange.\nKino kye kiweebwayo kye mulibatwalako: zaabu, n'effeeza, n'ekikomo;\n4 n'olugoye lwa kaniki, n'olw'effulungu, n'olumyufu, ne bafuta, n'ebyoya by'embuzi; n'amaliba g'endiga amannyike amamyufu, n'amaliba g'eŋŋonge, n'omuti gwa sita; amafuta g'ettabaaza, n'eby'akaloosa eby'okunyookeza;\namayinja aga onuku, n'amayinja ag'okutona, okubeera ku kkanzu ne ku ky'omu kifuba.\nEra Bankolere awatukuvu; ndyoke ntuule wakati waabwe.. Nga byonna bye nkulaga, engeri ey'eweema, n'engeri ey'ebintu byayo byonna, bwe mutyo bwe mulikola.\nEra balikola essanduuko ey'omuti gwa sita: emikono ebiri n'ekitundu obuwanvu bwayo, era omukono n'ekitundu obugazi bwayo, era omukono n'ekitundu obugulumivu bwayo. Era oligibikkako zaabu ennungi, munda ne kungulu oligibikkako, era olikola ku yo engule eya zaabu okwetooloola\nEweema Mukama Katonda gyeragira abaana ba Israeli okuzimba mu ddungu ely'ekibi era nga ekwatagana n'emikolo gyebwe egy'okusinza byakolebwa nga Omutume Paulo bwatubirira bwati; abaweereza eby'ekifaananyi n'ekisiikirize eky'ebyo eby'omu ggulu, nga Musa bwe yabuulirwa Katonda, bwe yali ng'agenda okukola eweema: kubanga ayogera nti Tolemanga kukola byonna ng'ekyokulabirako bwe kiri kye walagibwa ku lusozi.\nNaye kaakano aweereddwa okuweereza okusinga okuwooma, era nga bw'ali omubaka w'endagaano esinga obulungi, kubanga yalagaanyizibwa olw'ebyasuubizibwa ebisinga obulungi. (Abeab 8:5)\nKubanga amateeka bwe galina ekisiikirize eky'ebirungi ebyali bigenda okujja, so si kifaananyi kyennyini eky'ebigambo, ne ssaddaaka ezitajjulukuka, ze bawaayo obutayosa buli mwaka buli mwaka; tebayinza ennaku zonna kutuukiriza abo abazisemberera.\nKubanga tezandirekeddwayo kuweebwayo kubanga abasinza bwe bamala okunaazibwa ddala omulundi ogumu tebandibadde na kwetegeerako bibi nate. (Abeab 10:-2)\nKale omuntu yenna tabanenyanga mu by'okulya oba mu by'okunywa, oba olw'embaga oba olw'omwezi oguboneka oba olwa ssabbiiti: ebyo kye kisiikirize ky'ebyo ebigenda okujja; naye omubiri gwe gwa Kristo. Amazima gegaano, egwanga byonna elya Israeli wamu ( n'amateeka n'emikolo gy'eddini egokuwereza kwona) nga bwe byali. Kuno ne kubeera okutegeera okutuufu okwenteekateeka ya pulani ya Katonda ey'obulokozi okugenda kati mumaaso era wamu n'esuubi ey'omumaaso eliyina okutukirira okuyita mu kusooma obulungi ebisikirize bino ebyali ku baana ba Israeli oly'okuyigirizibwa kwaffe okuva mu bintu ebyo ebyakolebwanga buli mwaka buli mwaka okufuuka ku Mirembe gw'enjiri okutulagira ddala ebyo ebituufu ebisikirize kwebyali bisonze nga bwekyawandikibwa bwekityo; ( 1 Abak 10:11 ) Naye ebyo byababaako abo okubeeranga ebyokulabirako; era byawandiikibwa olw'okutulabulanga ffe abatuukiddwako enkomerero z'emirembe.. Kale alowooza ng'ayimiridde yeekuumenga aleme okugwa.\nNga banoonya ebiro bwe biri oba bwe bifaanana Omwoyo wa Kristo eyali mu bo bye yalaga, ng'asooka okutegeeza ebibonoobono bya Kristo, n'ekitiibwa ekibigoberera. Nabo babikkulirwa nga si ku lwabwe bokka wabula ku lwammwe baaweereza ebyo bye mwakajja mubuulirwe kaakano abo abaababuulira enjiri mu Mwoyo Omutukuvu eyatumibwa okuva mu ggulu; bamalayika bye beegomba okulingiza. ( 1petero 1:11 )\nKubanga amateeka bwe galina ekisiikirize eky'ebirungi ebyali bigenda okujja, so si kifaananyi kyennyini eky'ebigambo, ne ssaddaaka ezitajjulukuka, ze bawaayo obutayosa buli mwaka buli mwaka; tebayinza ennaku zonna kutuukiriza abo abazisemberera. Kubanga tezandirekeddwayo kuweebwayo kubanga abasinza bwe bamala okunaazibwa ddala omulundi ogumu tebandibadde na kwetegeerako bibi nate. Naye mu ezo mulimu okujjukizanga ebibi buli mwaka buli mwaka.\n( Heb 10:1 -3).\nSikyangu okufuna amageezi g'ebyafaayo n'engeri ya Bayudayah mu kuwereza okwokusinza Kati kyetwagala okutegeera obulungi amakulu g'emikolo ginno nga bwejaweebwa abayudaayah.\nBwetuba nga tunategeera bulungi n'etuyiga okuva mubisikirize tuteekwa okwetegereza bulungi engeri Katonda gyalagiuramu emirimu gye gino okukolebwa. Okusooka Katonda yatwala Musa kurusozi namuwa engeri yokolamu eweema, era namulabula okukola byonna nga bwabimulaze okubikola, mungeri yenyini eyo obutakyusako n'ekimu bwekiti era naye bwatyo bweyakola; era zinaabeeranga ku Alooni, ne ku baana be, bwe banaayingiranga mu weema ey'okusisinkanirangamu, oba bwe banaasembereranga ekyoto okuweereza mu watukuvu; baleme okusitula obubi, n'okufa: kinaabeeranga kiragiro emirembe gyonna eri ye n'eri ezzadde lye eririmuddirira. (Okuva 28:43)\nAwo Alooni ne batabani be bwe banaamaliranga ddala okusabika ku watukuvu, n'ebintu byonna eby'omu watukuvu, olusiisira nga lunaatera okusitula; oluvannyuma batabani ba Kokasi ne balyoka bajja okubisitula: naye tebakomanga ku watukuvu, baleme okufa. Ebyo gwe mugugu gwa batabani ba Kokasi mu weema ey'okusisinkanirangamu. (Okuba 4:15)\nAwo bwe baatuuka mu gguuliro lya Nakoni, Uzza n'agolola omukono gwe ku ssanduuko ya Katonda n'agikwatako; kubanga ente yeesittala.\n7 Obusungu bwa Mukama ne bubuubuuka ku Uzza; Katonda n'amukubira eyo olw'ekyonoono kye; n'afiira awo awali ssanduuko ya Katonda. (Sam 6:6).\nOKUZIMBA KWA WEEMA.\nEbiragiro ebyaweebwa Musa ebya weeks tubisanga mu Okuva 25 okufuuka 27 ate enkola ey'omurimu gwonna netugisanga mu (Okuva 35 okufuuka 40). Otunulira okwagala kwa Katonda mu kukola ebisikirize, tekituuwa bugumu bwoka wabula n'obutuufu bwona kubanga tewali yadde akatonyeze akatalitukirira. Temulowoozanga nti najja okudibya amateeka oba ebya bannabbi: sajja kudibya, wabula okutuukiriza.\nKubanga mbagamba mazima nti Eggulu n’ensi okutuusa lwe biriggwaawo, ennukuta emu newakudde akatonnyeze akamu ak’omu Mateeka tekaliggwaawo, Okutuusa byonna lwe birimala okutuukirira. (Mat 5:17-18). Kino kituletera many a nti eri abo abasalawo okweyawulira Katonda era n'ebabatizibwa n'omwoyo omutukuvu era abaana ba Katonda abanonya, era abakonkona bazuula era bagulirwawo enziiji z'okutegera amageezi ga Katonda.\nBWETI WEEMA BWEYAZIMBIBWA:\nBabuulire abaana ba Isiraeri bantwalire ekiweebwayo: eri buli muntu omutima gwe gwagaza mulitwala ekiweebwayo kyange.\nn'olugoye lwa kaniki, n'olw'effulungu, n'olumyufu, ne bafuta, n'ebyoya by'embuzi;\nn'amaliba g'endiga amannyike amamyufu, n'amaliba g'eŋŋonge, n'omuti gwa sita;\nEra Bankolere awatukuvu; ndyoke ntuule wakati waabwe.\nNga byonna bye nkulaga, engeri ey'eweema, n'engeri ey'ebintu byayo byonna, bwe mutyo bwe mulikola.\nEra balikola essanduuko ey'omuti gwa sita: emikono ebiri n'ekitundu obuwanvu bwayo, era omukono n'ekitundu obugazi bwayo, era omukono n'ekitundu obugulumivu bwayo.\nEra oligibikkako zaabu ennungi, munda ne kungulu oligibikkako, era olikola ku yo engule eya zaabu okwetooloola.\nEra oligifumbira empeta nnya eza zaabu, n'oteeka mu magulu gaayo ana; n'empeta bbiri ziriba ku lubiriizi lumu, n'empeta bbiri ziriba ku lubiriizi olw'okubiri.\nEra olikola emisituliro egy'omuti gwa sita, oligibikkako zaabu.\nEra oligiyingiza emisituliro mu mpeta ku mbiriizi ez'essanduuko, esituli bwenga n'egyo.\nEmisituliro giribeera mu mpeta ez'essanduuko: tegiggibwangamu.\nEra oliteeka mu ssanduuko obujulirwa bwe ndikuwa.\nEra olikola entebe ey'okusaasira ne zaabu ennungi: emikono ebiri n'ekitundu obuwanvu bwayo, era omukono n'ekitundu obugazi bwayo.\nEra olikola ba kerubi babiri aba zaabu; mu zaabu empeese mw'olibakola, ku nsonda bbiri ez'entebe ey'okusaasira.\nEra kola kerubi omu ku nsonda eyo, ne kerubi ow'okubiri ku nsonda eyo: ba zaabu emu n'entebe ey'okusaasira bwe mulikola bakerubi babiri ku nsonda zaayo ebbiri.\nEra bakerubi baligolola ebiwaawaatiro byabwe waggulu, nga bayanjaaza ku ntebe ey'okusaasira ebiwaawaatiro byabwe, nga balabagana amaaso gaabwe; amaaso ga bakerubi galitunuulira entebe ey'okusaasira.\nEra oliteeka entebe ey'okusaasira waggulu ku sanduuko; era mu sanduuko mw'oliteeka obujulirwa bwe ndikuwa.\nEra okwo kwe nnaalabaganiranga naawe, nange naanyumyanga naawe okuyima waggulu ku ntebe ey'okusaasira, wakati wa bakerubi ababiri abali ku ssanduuko ey'obujulirwa, ku byonna bye nnaakuIagiranga eri abaana ba Isiraeri.\nEra olikola emmeeza ey'omuti gwa sita: emikono ebiri obuwanvu bwayo, n'omukono obugazi bwayo, n'omukono n'ekitundu obugulumivu bwayo.\nEra oligibikkako zaabu ennungi, era oligikolera engule eya zaabu okwetooloola.\nEra oligikolako olukugiro olw'oluta okwetooloola, era olirukolako olukugiro lwayo engule eya zaabu okwetooloola.\nEra oligikolera empeta nnya eza zaabu, n'oziteeka empeta ku nsonda ennya eziri ku magulu gaayo ana.\nKumpi n'olukugiro we ziriba empeta, zibeere ebifo by'emisituliro egy'okusitula emmeeza.\nEra olikola emisituliro n'omuti gwa sita, era oligibikkako zaabu, emmeeza esitulibwenga n'egyo.\nEra olikola essowaani zaayo, n'ebijiiko byayo, n'ensuwa zaayo, n'ebibya byayo okufuka: ne zaabu ennungi olibikola.\nEra oliwaayo ku mmeeza emigaati egy'okulaga mu maaso gange bulijjo.\nEra olikola ekikondo ne zaabu ennungi: ekikondo kiriweesebwa, entobo yaakyo, n'omukonda gwakyo; ebikompe byakyo, n'emitwe gyakyo, n'ebimuli byakyo, biribeera bya zaabu emu nakyo:\nn'amatabi mukaaga galiva mu mbiriizi zaakyo; amatabi asatu ag'ekikondo mu lubiriizi lwakyo lumu, n'amatabi asatu ag'ekikondo mu lubiriizi lwakyo olw'okubiri: ebikompe bisatu ebifaanana ng'ebimuli bya kaluwa mu ttabi limu, omutwe n'ekimuli; n'ebikompe bisatu ebifaanana ng'ebimuli bya kaluwa mu ttabi ery'okubiri, omutwe n'ekimuli; bwe kityo mu matabi mukaaga agava ku kikondo;\nne mu kikondo ebikompe bina ebifaanana ng'ebimuli bya kaluwa, emitwe gyakyo n'ebimuli byakyo:\nn'omutwe gube wansi w'amatabi abiri aga zaabu emu nagwo, n'omutwe wansi w'amatabi abiri aga zaabu emu nagwo, mu matabi omukaaga agava ku kikondo. Emitwe gyago n'amatabi gaago biribeera bya zaabu emu nakyo: kyonna kiribeera ekyaweesebwa ekya zaabu ennungi ekimu.\nEra olikola eby'ettabaaza byakyo, omusanvu: era banaakoleezanga eby'ettabaaza byakyo, okwakira mu maaso gaakyo.\nNe makaasi waakyo, ne ssowaani zaakyo ez'ebisiriiza, biribeera bya zaabu ennungi.\nNe ttabaaza eya zaabu ennungi bwe kirikolebwa, n'ebintu ebyo byonna.\nEra weekuume obikole mu ngeri yaabyo gye walagibwa ku lusozi.\nBino byebyaali mu weema ey'okusisinkaniramu:\nMu luggya nga muilimu ekyoto kya saddaka nga kikoleddwa mu muti era nga kibikiddwako ekikomo


Bukedde Online - Engeri Kitatta eyali omwetissi w'emigugu bw'afuuse bbereeje\nOkukwatibwa kwa Kitatta kitegeeza ki eri...\nBwe yali akyali mu ssomero, ekintu kye yali akuba obudinda byali bya Luwarabu naye ng'amasomo amalala gamugoya bwenvu.\nAbdallah Kitatta gye buvuddeko\nABDALLAH Kitatta 35, yazaalibwa mu 1982 ku kyalo Kisanjufu e Nakasajja mu ggombolola y’e Kyampisi e Mukono. Bazadde be ye Muhamood Ssonko ne Hasifa Nabukeera.\nOkusoma teyakutwala wala nnyo, yasooka kusomera mu Kalagala Quran School e Kalagala gye yava n’adda e Kitegombwa C/U gye yatuulira P7.\nNg’amaze P.7, yeegatta ku Namasumbi S.S. kyokka n’awandukira mu S.3 ng’emisomo gimuzannya nnyo naddala Olungereza, Ssaayaansi n’okubala.\nKitatta ng'ayogera eri aba\nYASOOKA KWETIKKA MIGUGU NA NSAWO ZA BUWUNGA MU KISENYI\nNg’ebyokusoma bigaanyi, yayingira ekibuga, amakanda n’agakuba mu Ndeeba.\nOlw’okubanga teyalina butendeke bwonna nga ne ssente ezitandika bizinensi talina, Kitatta yamanya nti kapito gwe yalina ky’ekiwago kye kubanga wadde yali mulenzi mumpi, naye yalina emifumbi.\nYasookera mu kutikkula n’okwetikka amatooke n’ensawo z’emyeera, lumonde n’obuwunga era yazeetikka okumala ebbanga n’omugongo ne gukuusiira!\nWabula amagoba ku myera gaali ga buswazzi, era ebbanga lye yamala ng’alenga emyera, Kitatta agamba nti teyafunamu.\nEby’emyera nga bigaanyi, Kitatta yayingira mu Kisenyi n’atandika okwetikka ensawo z’obuwunga era omulimu guno yagukola okumala emyaka etaano okutuusa lwe yakuhhaanya obukadde busatu.\nAbdallah Kitatta yatandika okumanyika mu 2006 ng'asinzira e Busega olw'okwenyigira ennyo mu nkayaana z'ettaka wamu n’akatale akali mu kitundu kino.\nYamanyika nnyo mu biseera Zaina Muwonge bwe yali RDC w’e Lubaga. Mu biseera ebyo yali avuga mmotoka ey’ekika kya Corsa nga ya langi ya kiragala.\nKitatta yeeyambisa ofiisi ya RDC okusobola okutuukiriza ebigendererwa bye naddala okukaayanira obukulembeze mu butale e Busega ne Nateete.\nMu 2008 bwe waliwo okulondo ekifo ky'okujjuza ssentebe wa ggombolola y'e Lubaga nga Winnie Makumbi afudde, Kitatta yakola nnyo okulaba nga Peter Ssematimba owa NRM awangula ekifo kino era ne kituukirira.\nMu mbeera eno, Kitatta mwe yeesoggera ddala ebyobufuzi bwe yeesimbawo mu kulonda kwa NRM mu 2010 n’alondebwa ku bwassentebe w’Abavubuka wakati mu mivuyo n’okulwagana n’ab’ekiwayi kye yali avuganya.\nEkifo ky’obwassentebe w’abavubuka mu Lubaga, Kitatta yakyeyambisa okumanyika mu banene mu NRM naddala ku kitebe kya NRM ku Kyaddondo Road, Poliisi n’ebitongole ebikuumaddembe be yamatiza nti asobola okwanganga aba FDC, DP n’ebibiina ebirala mu Kampala.\nMu kulonda abakulembeze ku mutendera ogw'enjawulo mu kibiina kya NRM okwaliwo mu 2010 Kitatta yeesimbawo ku bwassentebe w’abavubuka mu Lubaga n’awangula wadde abavubuka baamwemulugunyaako nti ‘luliiramunnyana’.\nKitatta yakunga abavubuka b’e Lubaga n’e Nakawa ne bagezaako okutabulatabula okulonda wabula Polisi yabagumbulula, okulonda ne kugenda mu maaso Tony Bu¬wande n’alondebwa ku bwassentebe ng’amyukibwa Mubarak Kalungi.\nKitatta tabangako muvuzi wa bodaboda era yali tabibangamu okutuuka mu 2010, aba bodaboda bwe baafunamu obuzibu n’omuduumizi wa Poliisi, Gen Kale Kayihura nga bawakanya ebikwekweto bya Poliisi ku bodaboda omwali n’okusika bodaboda n’okuzikuba ebibaluwa.\nMu kiseera ekyo aba bodaboda baali beegattira mu kibiina ekya KUBOCA ekyawakanya en¬nyo ebikwekweto bya Poliisi era ekyava mu kino be bakulembeze b’ekibiina kino okutulugunyizibwa Poliisi n’abamu ne bakwatibwa.\nWano Kitatta we yayingirira mu mulimu guno era ofiisi za Bodaboda 2010, Gen. Kayihura ye yaziggulawo e Nakulabye.\nKitata yatondawo ekibiina kya SACCO kye yayita ekya ba Bodaboda Pulezidenti Museveni yatongoza Bodaboda 2010 n’abawa obukadde 500 ez’okuyamba aba bodaboda okugulamu pikipiki era pulojekiti eno yakwanaganyizibwa omuyambi wa Pulezidenti Moses Byaruhanga.\nKyokka aba bodaboda ab’enjawulo mu Kampala bagamba nti ssente za SACCO obukadde 200 n’eza bodaboda obukadde 500 tebaaziganyulwamu era Kitatta baamuwawaabira omusango ku Poliisi n’ensonga ze zimu ziri mu Palamenti, Byaruhanga gye yayitibwa ababaka ne bamukunya olwa ssente ezo.\nMu 2013 ekitongole kya KCCA kyayanja enteekateeka z'okuwandiika siteegi za bodaboda zonna mu Kampala n'abavuga bodaboda bonna wabula enteekateeka eno n’agiremesa ng'agiraba nga abamugye mu kintu era yazuzumbya Jennifer Musisi.\nKitatta lwe yakulemberamu konvoyi y'emmotoka za Pulezidenti Museveni lwe yakyalako mu munisipaali y'e Rubaga\nNg’oggyeeko emivuyo gya bodaboda, Kitatta ali wakati ne mu mivuyo egy’obutale obw’enjawulo mu Kampala.\nMu February wa 2012, amasasi gaanyooka mu katale k’e Busega ng’ekibinja kya Kitatta kirumbye akatale okusiguukulula ssentebe w’abasuubuzi, Hajjati Hasifa Ssenkungu mu ofiisi bateekemu owaabwe.\nKino kyaddirira abasuubuzi okumala wiiki bbiri nga beekalakaasa nga bagamba nti ssentebe waabwe abayisa bubi era abavubuka yabagoba mu katale n’ayingizaamu ban¬namwandu bokka.


Bukedde Online - Owa DP alaze amagye we gaamusozze emmundu\nAgambibwa okutta ow’e Najjeera bamukwatidde...\nOMUVUBUKA wa DP Yusuf Kawooya eyakubwa bannamagye ng’akwatibwa alaze ebisago ebyamutuusibwako n’ategeeza nti akyali mu bulumi. Kawooya yagambye nti baamukebedde ne bazuula ng’ebisago by’alina tebyakoma ku ngulu ku mubiri wabula byeyongera munda. Nti ekigala ky’emmundu kye baamukuba kyakosa ezimu ku mbiriizi munda. Kawooya yayimbuddwa ku Lwokusatu n’akwasibwa aba famire ye ne bamutwala butereevu mu ddwaaliro lya Kampala Hospital e Kololo.\nAbasawo baamututte mu byuma ne basooka bamukuba ebifaananyi okutandikira ku kifuba n’okutuuka mu kiwato. Ekifaananyi kiraga nti ezimu ku mbiriizi ku ludda owa kkono zaakosebwa oluvannyuma lw’okumukuba obubi ebigala by’emmundu n’okumukulula ku kkoolaasi nga bamukwata.\nYalaze ekiwundu ekinene ku lubuto n’omukono n’ategeeza nti ebimu lwakuba bikaze naye nti munda obulumi abuwulira. Kawooya yategeezezza nti akatambi kaasinga kulaga kigala kya mmundu kye baamukuba ku bbunwe kyokka tekaalaga ngeri gye yatulugunyizibwa n’okukubwa ssaako okunyoolebwa emikono n’amagulu.\nYalaze ekiwundu ku mukono n’ebirala ku maviivi ssaako ebifaananyi ebiraga engeri obuvune gye bwamukosa munda mu lubuto n’amagumba ng’obulumi bukyali bw’amaanyi.\nOKUTAMBULA Yategeezezza nti kye yasooka okunnyonnyolwa banne be yasangayo era n’akitegeera nti bw’ageza n’alaga nti alina obulumi tagenda kukkirizibwa kulaba muntu yenna wadde owa famire ye. “Babadde bakeera kumpa ddagala era buli lwe mbadde ndaba ng’abaserikale weebali nga nnegumya ng’atalina wannuma okusobola okunzikiriza ndabe abantu bange,” Kawooya bwe yagambye. Yagambye nti ekyamuyisizza mu mitayimbwa kulaga nti mulamu nnyo era asobola n’okweweta.\n“Olowooza abaserikale bwe bakulaba ng’otambula oyuuga basobola okukuyimbula. Nabadde nkakasa kye baabadde baagala okulaba nti ndi mulamu nnyo naye nga nze mmanyi kye mpulira munda,” Kawooya bwe yagambye. Yategeezezza nti abadde asula ku seminti wansi asobole okukala n’okwongera okutereera omubiri kubanga abadde ayagala kulaba ku bantu be.\nABAAMUKUBA Yagambye nti baatwalamu ng’omutujju kubanga engeri gye baamukubamu yali mbi ddala awatali musango gwonna gwe bamugguddeko. Yeekokkodde munne gwe yayogeddeko nga ‘Dan’ nti alabika ye yawubisa abaserikale n’abawa amawulire amakyamu.\nYamalirizza alabula abantu okwegendereza be boogera nabo kuba kati abantu abasinga mu Uganda baafuuka bambega. “Mpulira ennaku okulaba nga bagamba nti nasemberera awaali mmotoka za pulezidenti. Ebbanga lye maze mu Kampala sisembererangako wali pulezidenti era neewuunya okunzisaako kye simanyi”, bwe yagambye.


Bukedde Online - Ateeberezebwa okwogera ku katambi k'okutemula Magara bamukutte\nAteeberezebwa okwogera ku katambi k'okutemula Magara bamukutte\nUCC bagitaddeko akazito ku ttemu lya Susan Magara\nMuseveni alabudde UN ku al- Shabab\nOMUSAJJA ateeberezebwa okuba nga y’ayogerera ku katambi k’abaatemudde omuwala Susan Magara bamukutte.\nSusan Maraga (owookubiri ku ddyo) nga yeekubya ‘selfie’ ne mikwano gye.\nWadde amannya ye Bob Kalyango, naye bambega ba poliisi bateebereza nti ono ye musajja awulikikira ku katambi ng’ayogera Olunyoro olumenyefumenyefu.\nEddoboozi poliisi lye yafulumizza amangu ddala ng’omulambo gwa Magara gwakazuulwa e Kitiko mu Makindye Ssaabagabo lyabadde lya musajja alagirira we baasudde ebitundu bye baasaze ku muwala ono gwe baamaza mu buwambe ennaku 21 oluvannyuma ne bamutta.\nKalyango baamukwatidde Bulenga ku luguudo lw’e Mityana kyokka ng’abadde akyusakyusa ebifo era yasooka kwewogoma ku lw’e Ntebe oluvannyuma n’adda e Bulenga.\nBambega bagamba nti Kalyango yatandikira mu bufere ku luguudo lw’oku William kyokka bamulumiriza nti oluvannyuma yakwatagana n’ekibinja eky’omutawaana ekiwamba abantu.\nKigambibibwa nti ekibinja kino kirimu ne Munnayuganda wabula ng’amakanda yagasimba South Afrika era mu ‘misoni’ eno, y’omu ku baabadde bayambako mu tekinologiya wamu n’okuwa ebiragiro ku kiddako.\nBambega bakyabuuliriza okuzuula oba ekibinja kino kipangisibwa bupangisibwa okukola ‘misoni’ z’okuwamba abantu n’okubatta, oba kyekozesa kyokka mu kuwamba abantu abeesobola n’ekigendererwa eky’okubafunamu ensimbi; ng’okutta kijja mu butanwa oba nga kikolebwa beekengedde ebiyinza okuddirira ssinga omuntu gwe bawambye bamuyimbudde.\nENGERI GYE BAKUNYIZZA KALYANGO\nPoliisi olwamukutte, yatandikidde mu kumugamba addemu ebigambo ebyayogerwa ku katambi nga beekenneenya okuzuula enkwatagana eriwo. Baamuwalirizza okuddamu ebigambo bino ebyayogerwa omutemu:\nKwata oluguudo lw’e Ntebe, ojja kuhita Namasuba, sirimuka aha Petrol Station gye beeta Hass, ojja kulabaho… bagyeta Hass, ojja kulabaho; bayitaho Batabata e Namasuba; Sirimuka ha mukono ogugenda e Ntebe ha kipande ku ha kikondo, ojja kusangaho messegi ya muhara ho mu kaveera.\nWetegyerize? Abamu ku bali mu kunoonyereza ku butemu buno baategeezezza Bukedde nti Kalyango mu kuddamu ebigambo ebyo yalaze nti eddoboozi lye lyawukana kw’eryo eriwulikikira mu katambi kyokka baamulemeddeko nga bateebereza nti ali ku bukodyo obw’okulagira ddala nti talina kakwate ku ddoboozi ly’abatemu.\nOmu ku bambega yagasseeko nti abantu abakyusakyusa amaloboozi babeera bazibu kubanga bw’amanya eddoboozi lye mwetaaga, eryo ly’akwekera ddala.\nBaamuwadde n’ebigambo ebirala ebyabadde mu butambi obulala kyokka era nabyo yabyogedde mu ngeri etekwatagana na maloboozi agaali gasaba ssente okuyimbula Magara.\nKalyango yategeezezza bambega nti talina kakwate ku butemu buno era n’Olunyoro talumanyi, kyokka bambega balemeddeko nga bagamba nti abaabatemezzaako nti omusajja y’oyo awulikikira ku katambi baabakakasizza nti eddoboozi eryo alyogera era n’Olunyoro olw’ebitege alumanyi.\nEnsonda mu poliisi zaategeezezza nti baatumizza omukugu mu kutaputa amaloboozi kubanga ono asobola okutegeera eddoboozi ly’omuntu ne bw’aba alikyusizzakyusizza.\nJohn Magara kitaawe w’omuwala mu kuziika yagambye nti bwe yaweereza abatemu ensimbi ze baali bamusabye yafuna essuubi nti baakuyimbula muwala we, wabula kyamubuuseeko ate okutegeezebwa nti bamusse.\nAbatemu baaweebwa emitwalo gya ddoola ebiri nga mu za Uganda zibalirirwamu obukadde 730. Ssente baazibasanza Lubowa ku luguudo lw’e Ntebe era n’omulambo nagwo gwasangiddwa ku luguudo olwo e Kitiko - Birongo.\nKalyango bamutambuza mu bifo eby’enjawulo we bamukuumira naye yasooseddwa ku CPS mu Kampala nga tannatwalibwa Nalufenya.\nBaamubuuzizza ne ku mmotoka Pajero eyakwatiddwa nga kigambibwa nti y’eyakozesebwa mu kuwamba Magara wabula n’alaga nti nayo tagimanyiiko.\nAIGP Abbas Byakagaba yagambye nti okunoonyereza bakukutte na maanyi era mu bbanga ttono basuubira okuvaayo n’ebisunsuddwa obulungi ku butemu obweraliikirizza ennyo abantu.\nEkifo ekyo temukimenya\nTemusanyaawo byabuwangwa bwaffe


Bukedde Online - Eyakomezza abasaabaze mu kkubo bamunyize ebitooliro\nTAKISI nnamba UAP 033U yavudde Mukono ng’ejja etikka abasaabaze nga kondakita abategeeza nga bw’ayingira mu paaka enkadde.\nKyokka olwatuuse ku kibangirizi kya Ssemateeka mu maaso ga Mapeera House ddereeva n’ayimirira. Yabuuseemu n’alekamu kondakita n’abasaabaze abaagaanyi okumusasula nga bagamba nti bamala kubatuusa mu paaka obwedda gye babagamba.\nOlutalo lwatandise kondakita n’abasibiramu kyokka ne bamulwanyisa ne baggulawo ne bafuluma nga tebamuwadde ekikumi.\nDdereeva eyabadde alina we yeewoogomye yalabye ddiiru eyiise kwe kudda kyokka nga takyalina ky’ataasa. Kondakita yabadde agezaako okumunenya okumulekera abantu nga tabatuusizza gye balaga ne yeewozaako nti yabadde aguddemu ekidumusi era olugendo baaluvugidde bwereere.


ABAAGERA nti enda muwogo y’ezaala abalungi n’ababi, baabiraba kuba omwana gwe nakeera enkya ne nzaala laba bw’angobye mu byange kati nsuzibwa busuzibwa,” Florence Najjuma, 75, ow’e Namulanda Zooni B anyumya ku ngeri mutabani we Paasita Sofa Sserunkuuma gy’amujojobya nga n’awaka yaddukawo.\nNajjuma aluva ku ntono: “Kubamu akafaananyi ng’omwana eyakusuzanga ng’otunula nga muwere ate ku myaka 45, gy’olowooza nti yandibadde akweyagaza ate bw’akukaabya amaziga n’atuuka n’okukwesimba mu maaso n’akutegeeza nga bw’oli omusiru atalina magezi!\nOmwana Sofa Sserunkuuma ky’antuusizzaako olumu nneebuuza n’okwebuuza oba yava mu nda yange.\nEkisingira ddala okunnuma mutabani wange paasita omulamba kwe kuyimirira mu maaso gange n’antegeeza nga bwe nja okufa amasasi ssinga simwesonyiwa!\nEkinzisa nno kiki? Ttaka lye natuuyanira mu myaka gyange egy’ekivubuka mu 1950.\nSserunkuuma angobye mu maka ge nakeera ne nneezimbira e Namulanda Zooni B, mwana wa mukaaga ku baana omwenda be nazaala.\nMbadde nkolerera abaana bange ne mu biseera kitaabwe omugenzi Sserunkuuma Kalyesuubula we yabeererawo.\nSserunkuuma ne mukyala we Hadijah.\nOkugula e Namulanda nabeeranga Najjanankumbi ku Kategula nga we nkolera n’emirimu gyange egy’okutunda edduuka mwe naggya emitwalo 20 ezaagula ettaka eriweza yiika emu mu 1950.\nAbaana bange nabasomesa nga ne Sserunkuuma mw’ali lwakuba ye bwe yatuuka mu S.4 n’agaana okuddamu okusoma n’adda mu magendo ekitansanyusa.\nMu magendo gye yabeeranga gye yava okwegatta ku Paasita Kayanja owa Lubaga Miracle Centre. Lumu mba ndi awaka, yajja n’antegeeza nga bw’agenda ebweru ne banne abalokole. Tubadde tukwatagana bulungi ebbanga lyonna ng’ali mu Amerika era bwe yakomawo omulundi ogwasooka yatuukira wange kuba e Namulanda nagendayo mu 2000.\nKu mulundi ogwo yajja n’Abamerika mikwano gye era kw’olwo yaηηamba nti, ‘Maama enju eno gy’olimu si nnungi njagala nkuzimbire enju ey’omulembe kuba bwe nnaawasa sijja kusobola kukuzimbira.\nOlw’okuba we nalina waali wanene, omusingi gw’enju gwasimibwa ne batandika okuzimba olwo ye n’addayo era bwe yaggwa ne ngiyingira ne bazzukulu bange bataano.\nOlw’okuba tuli ku kkubo, wano yalagira bazimbewo emizigo esatu egy’amaduuka ogumu n’aηηamba nkoleremu nfune ssente z’okukozesa awaka.\nEnju ya Paasita Sserunkuuma esangibwa e Konge gy’agamba nti bannyina baagibba seminti.\nMu May wa 2005, mutabani yakomawo n’awasa omukyala Vannessa Karungi ng’ono yagenda naye mu Amerika nga bagenze ku hanemuuni.\nNga wayise emyezi ebiri Sserunkuuma yankubira n’antegeeza nga bwe baawukanye ne Vannessa, saamubuuza biwanvu kuba mu kusooka omukyala oyo nali simusiimye olw’empisa n’ennyambala ye ebitansanyusa.\nMba ndi awo mu January wa 2006, Sserunkuuma yakomawo naye obutafaanana nga bwe gwali mu kusooka, ku luno yajja talina kantu konna. Saamubuuza by’aliko nga ndowooza nti addayo mangu wabula si bwe gwali.\nAwaka yavangawo ndowooza ng’agenda kubuulira njiri. Kino kyaliwo okumala akabanga ηηenda okulaba ng’awasizza omukyala omulala Hadijah Hussein.\nOmukyala yamuleeta mu nju yange naye ng’omukazi Omuganda nali sisobola kusula mu nju emu mutabani mw’awasirizza kwe kudda mu nju yange enkadde eri gye yaηηamba nti si nnungi.\nOlunaku lwakya lumu n’angoba mu dduuka lye nali nkoleramu n’aligabira mukazi we omupya. Bwe nayogerako, mutabani n’aηηamba nti ennyumba yagizimbira baana be kyokka nga bwe yali azimba yantegeeza nga bw’anzimbira okufunamu ssente nneme kubonaabona.\nOkuva lwe baaleeta omukyala, embeera yakyuka, mukaamwana ng’ayombera buli kimu olaba yatuuka n’okuηηamba maaso ku maaso nti, okusanga nnyazaala wo osanga amalaalo!\nEmbeera yantabukira ne nsigala mu kattu nga mpisibwa bubi ng’omukyala anfudde nga muggya we!\nNali nsazeewo okugumira embeera ebbanga lino lyonna naye jjuuzi bwe yatandise okuntiisatiisa ne ndabira ddala nga bibizze kye navudde nzirukayo.\nMu bbanga eryo nga sinnavaayo nalwala, wabula Sserunkuuma bwe yajja okundaba okwandibadde ng’okunsaasira obunnuma yaηηamba nti, “Ye lwaki tofa n’otuviira, tolina na magezi.’ Nasiriikirira ne mmutunuulira ne mpulira nga n’amagezi gampeddeko.\nOkuva kw’olwo saddamu kufuna mirembe okutuusa lwe namuviiridde. Eyalina ewange kati nsuzibwa busuzibwa!\nNSALAWO OKUTUNDA ETTAKA\nNatuuse ekiseera ne nneekyawa nga ndaba omwana andeebuukanya olw’ettaka eryange lye nagula mu ntuuyo zange kwe kulagira abasenze omukaaga be nalinako okwegula.\nEnsonga nazikwasizza balooya bange aba Kajeke & Co. Advocates era ne bawandiikira abantu bonna abali ku ttaka lyange amabaluwa nga mbasaba abasobola okwegula beegule ate abatasobola mbasasule baveeko.\nBalooya baagenda ne muzzukulu wange Paul Kamya bwe batuuka, Sserunkuuma yabatabukira n’abagamba nti, ‘Maama bw’aba talina kyakulya lwaki tajja n’ankokona ekikomera ne mmuwa ekyokulya kuba nze nkirina’.\nLooya Kenneth Kajeke yatuyita mu ofi isi ze wabula eno Sserunkuuma kaabulako katono alwane n’abamu ku baali mu lukiiko okuli bannyina ne bazzukulu bange.\nNagenze ku poliisi ne mmugulako ogw’okuntiisatiisa ku fayiro nnamba SD Ref. 26/20/05/2016.\nPAASITA SSERUNKUUMA AYOGEDDE\n“Maama by’ayogera si bituufu lwakuba ebintu byonna birimu ffi tina okuva mu bannyinaze okuli Sarah ne Safi ina.\nBano bandaba bubi olw’okuba ngaggawadde ne mbayitako, bwavu bwe bubabonyaabonya. Nawulidde nti maama ettaka lino alitunda.\nBw’aba atunda nze ndi mwetegefu okwegula ye aveewo kuba nnina ssente. Ekisooka nninako ekizimbe kyange ku ttaka eryo nga nakizimbira baana bange.\nNali namuwaako omuzigo akoleremu ne mmuteeramu n’edduuka kyokka ne balikuba ekigwo ne bazzukulu be nga ndi mu Amerika.\nBwe nadda nasalawo tulipangise ekitaamusanyusa kwe kulimuggyako. Maama alina okukkakkana ayogere nange era ndi mwetegefu okumuddiza omuzigo gwe namuggyako naye bw’anaasigala ng’alina amampaati bawala be ge bamutaddemu n’ennyumba ennene bwe naagivaamu sijja kugimuddiza, nja kuleka ngisibye kuba nze nazizimba era zange.\nAmaka Paasita Sserunkuuma g’abeeramu.\nNali mu Amerika nga mpeereza ssente banzimbire amaka gange agali e Konge wabula kati emyaka 10 gaalema okuggwa. Banziba ensawo za seminti 250, sirina kye nakolawo. Byonna maama abimanyi kuba be baayonoonanga ssente zange.\nOkuva lwe nalokoka Mukama n’ansitula, abantu abasinga naddala baganda bange tebanjagala era be bataddemu maama ebigambo nange alyoke ankyawe.\nOkuva lwe nava mu Amerika kati emyaka 10 mbadde mbeera ne maama nga nze mmulabirira.\nBannyinaze tewali yali avuddeyo kumulabirira wabula kati bansasulamu kunsiiga nziro n’okukinjwetekako nti njagala kutta nnyaabwe kuba baagala ettaka ly’e Namulanda.\nLwaki mbadde simutta emyaka gyonna gye mbadde naye? Nsobola kumutta kati? Ebyo byonna Safi ina Lutaaya y’abireeta naye nze ndi mugagga yaalibadde anneesoonyiwa.\nMaama mmuwa amagezi ayite jjajja ne bakkojja e Kawaala tutuule batutabaganye kuba ensonga zonna nazibabuuliramu”.\nMAAMA AYANUKUDDE MUTABANI WE\nNajjuma agamba: Sserunkuuma bw’agamba nti yandabirira okuva lwe yava mu Amerika, alabika yeerabidde, baamutikka ku nnyonyi okumuzza wano nga talina kantu konna.\nYatuukira wange nga nze mmuwa ekyokulya. Bw’agamba nti yadda alina ssente, lwaki ebbanga lyonna abadde tamaliriza maka ge ag’e Konge? Nsaba akimanye nti nnina emizigo gy’abapangisa e Najjanankumbi we nfuna ezisobola okundabirira. Sirina kye njagala kuva gy’ali okuggyako okuva ku ttaka lyange.\nNajjuma ne muzzukulu we Kamya.\nSarah Muwonge Naggayi omu ku baana ba Najjuma agamba: Paasita muto wange era namulera.\nBwe yajja okuva mu Amerika yatugamba nti agenda kuzimbira maama kuba enju mw’asula temusaana.\nNaye okuva lwe yawasa omukyala gw’alina, yatandika okuliisa maama akakanja. Yasooka kumugoba mu nju ennene n’omuzigo omukazi yagumugobamu kuba baasooka kumulagira aggyemu edduuka.\nMaama bwe yayogerako, Sserunkuuma n’amugamba nti ennyumba ezo yazizimbira baana be. Safi ina Lutaaya agamba: Tuli mu kutya kuba ebigambo paasita by’ayogera bikankana.\nWaliwo ekitundu maama we yali alimira okuliraana ewuwe ng’akozesa bapakasi, omukyala Hadija muka paasita yabagaana okuddamu okulima n’abategeeza ng’ettaka eryo bwe baaligula terikyali mu mikono gya nnyaffe buli omu ne yeewuunya!\nYabuzaabuza maama nti amuzimbira maduuka okuliraana ekkubo kyokka eddakiika eno amaze okuzimba ate agimuggyako. Twagala bwenkanya agende ewuwe gye yagula aviire nnyaffe afune emirembe.\nBadru Ssentongo: Mukulu wange oyo buli olukya ayongera kutwewuunyisa kuba engeri gy’ayogera alinga agamba nti ettaka eryo yaligula n’ekyapa akirina. Twasazeewo nnyaffe tumuggye ewuwe kuba abadde atugamba nti ali mu kutya”.\nAmaduuka maama mw’agamba okumugoba\nOMUSUMBA NAMUTEBI BY’AMWOGERAKO\nPaasita Imelda Namutebi:\nPaasita Sofa mmumanyi nga bapaasita abalala kuba mubuulizi wa njiri nga tusisinkana mu kuluseedi. Nakoma okumulaba nga tannagenda mu Amerika.\nEkirala nawulira nti alina kkanisa e Juba gye yateekawo. Naye bw’aba alina obutakkaanya ne nnyina batuule balabe engeri gye bamalawo obutategeeragana obuliwo kuba oli ye maama ate maama talina kumuyisaamu maaso na kumujolonga.\nBALIRAANWA KYE BAGAMBA\nBaliikwa Sulayiti ssentebe wa Namulanda LC.1 Zooni B agamba: Ku mwana ne maama tewali yali aleese kwemulugunya kwonna mu ofi isi yaffe”.\nWabula abamu ku baliraanwa abataayagadde kwatuukirizibwa mannya, baategeezezza nti embeera ebadde egenda mu maaso wakati w’omukadde ne mutabani we Sserunkuuma nabo babadde tebakyagitegeera kuba baasooka kuyombera dduuka nga tebakyayisiηηanya.


Zimba ennyumba mu bitundutundu nga tokosezza mutindo\nEMBEERA y’ebyenfuna mu ggwanga gy’ekomye okwekanama, n’abantu okukaluubirizibwa okukola ebintu ebimu omuli n’abazimba.\nBya Kizito Musoke ne Ponsiano Nsimbi\nKati abantu ennyumba tebakyasobola kuzizimba mulundi gumu ne ziggwa. Kye bakola kwe kuzimba mu mitendera okutuusa lwe bazimaliriza kyokka nga zitwala obudde.\nYing. Vincent Katende owa Treasure Consults and Contractors agamba nti ekimu ku bisinga okuleetera abantu obuzibu obunene nga bazimba bwe butasooka kubalirira nnyingiza yaabwe.\nOmuntu afuna ssente ez’olumu nga za muzindo, kyandibadde kirungi n’azimba lumu ennyumba n’agimala okusinga okulowooza nti ayinza okufuna endala.\nTomanya omukisa gujja lumu, bwotagukozesa bulungi wandisemba. Kyokka ennyumba bw’ebeera ng’erabiriddwa bulungi abakugu nga bazimba kiyamba obutakaluubirizibwa na situleesi.\nKatende agamba nti tolina kukeera ku makya n’ogamba nti ennyumba k’ogiyimirize, wabula olina okuba nga wakiteeka dda mu ntegeka.\nEnnyumba teyeetaaga kukomererako miti n’emala ebbanga eddene nga totaddeko mabaati.\nEnnyumba kirungi okuyimirira ng’omaze okuzimba omusingi, okuyiwa bbiimu, okusereka n’okutungirira.\nAlowooza okuzimba ennyumba mu bitundu, sooka olowooze ku ky’okutuukirira omukugu, kuba akuyamba okumanya ssente ze weetaaga okuzimba buli mutendera n’osobola okweteekateeka obulungi.\nKatende tawagira nkola ya bantu ey’okuzimba ennyumba ennene n’agituusa mu kkubo n’emulemerera.\nAgamba nti kyandibadde kirungi n’ozimbako ekitundu n’okimaliriza bulungi nga tosoose kulowooza ku kya kusima musingi kuggwaayo.\nEBIRUNGI BY’OKUZIMBA ENNYUMBA MU BITUNDU\nl Okuzimba mu bitundu kirwisaawo okufuna ekirooto ky’ennyumba yo. Kyokka wadde okumaliriza okuzimba kitwala ssente nnyingi, wano toziwulira kuba zigenda mu bitundu.\nBwobeera ne pulaani y’ennyumba ey’omulembe kyangu okugizimba nga tokiwuliddeemu era nga ne bwe bakugamba ssente ze wakozesa weebuuza gye wazijja.\n.Ennyumba gy’ozimbye mu bitundu ebeera nnyangu ya kukolamu nkyukakyuka. Okugeza oyinza okuba nga wagisitula ekisenge n’eddiiro kyokka mu maaso osobola okukiraba nti ekisenge wakola kitono ne kikuyamba okugaziya ebirala.\n.Kiyamba azimba okwetegeka n’asobola okunoonya ssente z’okumaliriza ennyumba. Bulijjo bwogezaako okupapirira nga tolina ssente, kiyinza okukusuula mu buzibu n’ofuna n’ebbanja eriyinza okukulema okusasula ne bakutwalako poloti n’ennyumba yo.\nOkusula mu nnyumba etannaba kuggwa kikuyamba okufissa ssente ze wandibadde okozesa okupangisa n’oziteeka ku nnyumba n’esobola okwanguwa okuggwa.\nJames Mugerwa, omukubi wa pulaani yategeezezza nti okuzimba empola kirina engeri gye kigumyamu ennyumba.\nWaliwo emitendera nga bbiimu egyetaagisa ennyumba okusooka okuyimiriramu okumala akabanga nga ssinga ogipapira olw’okuba olina ssente, enju eyinza obutaguma bulungi.\nEBIZIBU BY’OKUZIMBA ENNYUMBA MU BITUNDU\nKy’olina okumanya nti okuzimba ennyumba mu bitundu kyetaagisa obukugu obwenjawulo n’okukozesa ebikozesebwa ebifaanagana. Kyangu nnyo okuva ku pulaani y’ennyumba, buli lwe muwummulamu ate ekiyinza okutta obulungi bw’ennyumba era kyangu ennyumba obutakwatagana buli lw’ogiyimiriza.\nAbantu abamu bamanyi okufuna obugayaavu nga bayingidde ennyumba nga bagamba nti kasita tebalina ababanja. Osanga ennyumba esuliddwamu emyaka 10 ng’emmanju tebaakubayo pulasita wadde ng’emiryango etemagana.\nAbamu ebisenge bibalema okulongoosa kuba babeera babisulamu.\nAte bw’obala obulungi, okutwaliza awamu okuzimba mu bitundu kubeera kwa buseere bwogeraageranya n’azimbye olumu.\nEbizimbisibwa nga seminti birinnya buli olukya, omuwendo gw’obigulirako leero ate enkya bibeera ku bbeeyi ndala ng’ate n’ebizimbisibwa bwe bibeerawo ebbanga eddene byonooneka.\nEbizimbisibwa bibeera bizibu okutereka mu nnyumba ezimbibwa mu bitundu. Ne bw’oba otaddewo omukuumi kyangu okutendewalirwa ne bamulabiriza ne bamunyaga oba ye kennyini okubitunda. Kibeera kirungi n’ogula ebintu ebimala omutendera gw’oyagala okuzimba byokka.\nJamilah Nakaayi ow’e Wakaliga yagambye nti yazimba ennyumba ye n’asooka agikomya ku madirisa. Kyokka obuzibu bwe yafuna buli lwe yafunanga ssente ng’ayagala okuddamu okuzimba ng’abazimbi bamutegeeza nga bwe bakyalina emirimu emirala. Kyamuviirangako okuzikozesa ebirala era ennyumba yagizimbira ebbanga ddene.\nAte Daudi Katamba yagambye nti ennyumba bw’emala ekiseera ekiwanvu, eyonoonebwa ebintu ng’enkuba erimu kibuyaga, omusana ogw’amaanyi, ebisolo n’abantu ab’effujjo.\nYe Samuel Malagala ow’e Namungoona yagambye nti yafuna obuzibu ababbi bwe baasalawo okukolera mu nnyumba ye buli kyambyone. Baaganzikangamu abakazi n’okunyweramu enjaga. Olw’okuba ennyumba yatwala ekiseera nga tennaggwa, abatuuze abamu baali bakimutaddeko nti yandiba ng’alina ky’amanyi ku bikolobero bino.\nAMAGEZI ERI AZIMBA MU BITUNDU\nMuhammad Idris Nsereko owa 3M Design and Construction Company agamba nti bw’osalawo okutandika okuzimba omusingi, kakasa anti ogumaliriza lumu.\nBw’omala okusima omusingi yiwamu ettaka olikkatire bulungi era oyiwe ne siraabu. Kino kiyamba omusingi okunywera obulungi nga ne bwe wayitawo ebbanga eddene tegusagaasagana.\nEbisenge by’ennyumba kirungi obituuse ku mutendera gwa lingi bbiimu. Ennyumba okugirwisa ku madirisa eyinza okumenyeka bbulooka ne zeeyawula ekikosa obugumu bw’ennyumba.\nBw’obeera ogenda kusereka weewale okukomerera emiti n’omala ekiseera nga tonnaba kuteekako mabaati. Emiti gino kyangu okukosebwa omusana n’enkuba.\nKy’olina okukola kwe kutandika okwetegekera amabaati ng’ogagula mu bitundu okuviira ddala ng’enju ekyali ku musingi. Kozesa emiti egiteekeddwaako eddagala obutawumba.\nOlina okwegendereza ennyumba obutakosebwa nkuba naddala mukoka akulukuta.\nKirungi oleme kulwawo kukuba pulasita ku nnyumba awamu n’okuwugula amazzi agatambula obutalegama ku nnyumba.\nEnnyumba olina okugiteekako obukuumi, kuba kyangu kya kubba ebikozesebwa ebyateekebwa ku nnyumba yennyini naddala ng’eri wala ne w’osula. Kyokka bw’olaba ng’ennyumba esussa emyaka etaano ng’ogizimba, fuba okuddamu okukola ekibalo n’okwetereeza mu nsaasaanya.\nOlina okukakasa nti ebizimbisibwa byenkana omutindo okusobola okukwatagana obulungi n’ebyasooka okuzimbisibwa. Bbulooka okuzigula ku mukubi omu, oba nga zaakolebwa mu kifo kimu okusinga okugula ku buli gw’olabye.\nYing. Fred Juuko Wavamunno agamba nti ebintu nga seminti wandibadde otuukirira ‘hard ware’ ez’omulembe n’obawa ssente mu bitundu. Bw’otuuka okuzimba era bakukkiriza okumuggyayo mu bitundu. Kino kikuyamba obutayonooneka.\nFaayo ku mutindo gw’ebizimbisibwa. Olwokuba obeera ogenda kutwala ekiseera ekiwerako nga tonnaba kunyiriza nnyumba ng’eri mu musana, ebipimo byandibadde biwera bulungi obutayonoonebwa mangu mbeera ya budde.


Bukedde Online - Anoonya omuvubuka ali siriyaasi mu 2019 mwekeneenyeeko bino\nAnoonya omuvubuka ali siriyaasi mu 2019 mwekeneenyeeko bino\nEsther weebale kumponya laavu y’abayaaye...\nOMWAKA nga gutandika abaana abawala bangi basazeewo okukkakkana era bangi bayigga bavubuka batuufu. Ku bawala 10 boosanga 6 kubo ebiruubirirwa byabwe mu mwaka guno kuliko eky’okufuna omuvubuka omutuufu gwanaafumbirwa.\nBano baabadde Kaliisizo nga banyumirwa emiziki.\nRebecca Naluyima omukugu mu nsonga z’abavubuka agamba nti emirundi mingi abawala batuuka mangu mu myaka gy’okusalawo okufuna ababeezi abenkalakkalira ekitali ku balenzi kuba bo balwawo.\nNoolwekyo ng’abawala bwe batandika omwaka n’ekigendererwa ky’okunoonya abavububa abatuufu oba abali siriyaasi basaanye babekenneenyeeko ku bimu ku bino wammanga okwewala okumenyebwa emitima.\nAkutwala ng’ekisookerwako mu bulamu bwe. Omuvubuka yenna ssinga abeera mu bulamu bwo oba nga ku bintu by’atwala ng’ekikulu mu bulamu bwe okwata kya ku mwanjo weetaaga okumuteekako omutima nti yandibanga kyaliko akitegeeza era muwe obudde. Kino tekitegeeza nti agenda kuva ku birala by’akola adde mu kubiita ggwe.\nAfaayo nnyo okuzuula buli ekikukwatako. Omuvubuka ayagala omuwala ebya siriyaasi afaayo nnyo okulaba ng’amanya buli ekikukwatako nga n’emirundi egimu asobola okubuuza mikwano gyo. Kino tolina kukiyita lugezigezi wabula aba akwagalira ddala.\nAwuliriza ebirowoozo byo. Omukwano gwonna oguwangaala baguzimbira ku musingi gwa kuwaηηana kitiibwa. Omuvubuka ssinga aba afaayo okuwuliriza ebirowoozo byo n’abiwa ekitiibwa fuba okulabanga oteekayo omwoyo gy’ali yandibanga ky’aliko akitegeeza.\nAba akweyabiza ate nga wa mazima gy’oli. Omuvubuka bw’aba asobola okwesiga omuwala n’abeera mwerufu ng’amweyabiza ate ng’ayogera mazima mu buli kimu kyeraga lwatu nti eby’omukwano byaliko kubanga omukwano ogunawangaala guzimbirwa ku bwesigwa.\nAtuukiriza ebisuubizo bye gy’oli era takumpanya mu njogera. Omuvubuka bw’aba ng’ali siriyaasi eri omuwala aba tayagala kumunyiiza era afuba okulaba ng’atuukiriza by’amusuubiza era tayogera bya bukuusa naye singa omuvubuka abeera akyusaakyusa ebisuubizo bye mugendekeko mpola.\nAba ayagala osisinkane mikwano gye n’eηηanda ze. Omuvubuka bw’akwagala ebya siriyaasi afuba okulaba ng’osisinkana abantu be era anoonya engeri yonna gyemunaabeerawo mwenna ekiseera ekiwanvu kuba aba amanya ofuuse kitundu ku ye nga naye afuuse kitundu ku ggwe ekitegeeza emikwano ne ηηanda mulina kuba na beebamu.\nAfaayo okulaba nga munyumirwa bye bimu. Abantu nga baakwagalana ebyannamaddala ne bwe babanga ebibanyumira byawufu batuuka ekiseera ne bafaanaganya ebintu ebibanyumira. N’omuvubuka bwabanga ayagala omuwala ebitaliimu bukuusa era nga yeetaaga omukwano gwabwe gugende mu maaso asobola okulekayo ebimunyumira nga ye omuntu n’akola ebinyumira omuwala.\nOmutima gwo gukubuulira. Omuvubuka ali siriyaasi emirundi egimu oyinza n’okumuwulira mu mutima ne mu musaayi gwo nga gumusika era waatali okiraba naawe tobeerawo.\nNaye ssinga ofuna omuvubuka nga olaba okubeerawo kwe wooli tekulina kye kwongera ku ntambula ya musaayi gwo manya nti omukwano gwandiba nga tegujja kuba siriyaasi.


Bukedde Online - Museveni awabudde ku nteekateeka y’ettaka eneegaggawaza Bannayuganda\nAbbye abaana babiri n’abatwalira muganzi...\nAdded 22nd February 2020\nPulezidenti Museveni ng’abuuza ku mubaka Nsamba Kumama (mubaka Bbaale) amyuka ssentebe w’akakiiko akakola ku by’enkulaakulana. Abali wakati ye minisita Persis Namuganza, ate ku kkono ye minisita Beti Kamya. Baabadde mu lukuh− haana lw’ebyettaka ku Protea Hotel e Ntebe.\nPULEZIDENTI Museveni agambye nti ekinaayamba Bannayuganda okufuna emirimu n’obugagga ly’eggwanga n’abakugu baalyo okuteekateeka ettaka nga lisobola okutumbula obulimi omuva ensimbi, amakolero, obuweereza obw’ekikugu wamu n’okutumbula enkozesa ya tekinologiya.\n“Abateekerateekera enkozesa y’ettaka mu kimanye nti ensi yaffe yazihhama emyaka 600 n’erekebwa omulembe gw’enkyukakyuka ezaaleetebwa amakolero n’okuvumbulwa kw’emmundu.\nTulina okuva ku ky’okwesigama ku bulimi bwokka twongereko n’empagi endala ezizaala obugagga n’okuleeta emirimu.\nBino Museveni yabyogeredde ku Protea Hotel e Ntebe ku Lwokuna bwe yabadde aggulawo olukuhhaana omwayanjuliddwa enteekateeka ey’omulembe egenda okuluhhamya n’okuwa amawulire ku nkozesa y’ettaka mu Uganda.\nMuseveni yategezezza nti Uganda nsi ngagga naddala bw’otunuulira embeera y’obudde era n’alagira essira liteekebwe ne ku kukuuma obutonde bwensi okuli okulabirira obulungi ennyanja ze tulina n’obutayonoona ntobazzi.\nEmyaka 10 emabega gavumenti ya Uganda yafuna ensimbi okuva mu bbanka y’ensi yonna okuteekawo enkola y’omulembe y’okukozesamu ettaka n’okutumbula ebyobulambuzi ng’eno yaweebwa ab’ekitongole ekiyitibwa IGN FI okuva e Bufalansa okugiteekateeka.\nChristophe Dekeyne nga y’akulira emirimu mu IGN FI yategezezza nga bwe bakoledde Uganda enkola y’enkozesa y’ettaka ennuhhamu egenda okubeera ekyokulabirako mu mawanga ga Afrika amalala okuli pulani y’ettaka ennungi, obukulembeze mu nsonga z’ettaka n’ebirala.\nMinisita w’ettaka, amayumba n’enkulaakulana y’ebibuga, Beti Namisango Kamya yategeezezza nti musanyufu nti eggwanga lifunye enkola egenda okuliyamba okugoba emizimu egibonyaabonya Bannayuganda ku ttaka okuli ekibbattaka, ekisengulabantu wamu n’ettaka erimu okubeerako ebyapa ebisukka mu kimu


Bukedde Online - Abakugu bazudde endwadde 5 z’ofuna okuva mu kaabuyonjo\nOkufuna mu dduyiro w’okutambula olina kwanguwa...\nObuzibu bw’oyinza okufuna ng’otuula ku kaabuyonjo Dr. Ambrose Nuwagaba ow’eddwaaliro ly’e Mulago agamba nti wadde abantu baagala okukyuka n’embeera ne bakozesa kaabuyonjo ez’okutuulako mu kifo ky’ez’okusitama baba beereetera bizibu.\nOmwana mu kaabuyonjo.\nKiri mu butonde nti buli muntu alina okukozesa kaabuyonjo, noolwekyo zirina okubeera buli wamu. Waliwo kaabuyonjo ez’enjawulo wabula ennaku zino abasinga baagala kukozesa zaakutuulako nga bagamba nti tezibakaluubiriza kukozesa.\nAbantu abasinga bwe baba bazimba enju oba ebifo ebitali bimu basinga kuzimba kaabuyonjo za kutuulako okusinga ez’okusitamako.\nBalowooza okussaawo kaabuyonjo ey’okutuulako oba otambula n’amulembe naye ne batakimanya nti obulamu bwabwe buba mu katyabaga.\nEnkozesa ya kabuyonjo eyokutuulako\nWaliwo endwadde ezitali zimu omuntu z’asobola okufuna ng’atudde ku kaabuyonjo omuli;\n1. Olubuto okwesiba Abantu abasinga abatuula ku kaabuyonjo nga bafuluma bafuna obuzibu bw’olubuto okwesiba. Wabula eky’ennaku abantu balwawo okukimanya nti olubuto lwesiba oba bakaluubirirwa okufuluma oluusi.\nOmuntu omulamu obulungi alina okugenda mu kaabuyonjo emirundi egitakka wansi w’esatu olunaku.\n2. Ensundo z’emabega: Buno bubeera buzimba obuzimba okumpi n’ekifo awa gulumira obubi ng’akiva ku musuwa ogusangibwa mu bitundu ebyo okuzimba. Bw’oba oyimiridde oba ng’otudde obeera olina ebifo ebimu by’onyiga munda mu mubiri ne biremesa obubi okufuluma n’otandika kwekkama ekivaamu kuzimba busundo kubanga omusuwa obeera ogukaka gusobole okuyisaawo obubi.\n3. Okufulumya omusaayi mu bitundu awava obubi Buli lwe wekkama emabega weereega ekivaamu kufuna njatika ne waleeta n’omusaayi gw’oba teweetegekedde.\n4. Endwadde z’ekyenda ekinene Okufulumya obubi bwonna ne buggwaamu kiyamba okukuuma ekyenda ekinene nga kiramu bulungi. Ebiseera ebisinga omuntu bw’atuula atera obutafulumya bubi kuggwaayo olw’obunkenke bw’abaamu ate buli lwe busigalamu engeri ebintu ebimu bye tulya bwe biri eby’obutwa ekyenda kiyinza okumaliriza nga kirwadde.\n5. Okulumbibwa endwadde eziva ku bujama: (uti) Okufuuyisa kwanguyira abakyala naddala nga basitamye. Akawago kakalira bulungi ng’asitamye okusinga ng’atudde.\nEra okusitama kuyamba okukendeeza ku mikisa gy’okufuna obulwadde obuleetebwa obuwuka obusirikitu obukuyingira mu miwaatwa omuyita omusulo. W’omanyira nti ofunye obuzibu oyinza okutandika okulumizibwa ng’ofuuyisa omusulo ate oba ofuuyisiza kumukumu.\nDr. Robert Kajubi mu ddwaaliro ly’e Mulago agamba nti endwadde endala z’oyinza okufunira ku kaabuyonjo ez’okutuulako mulimu kandida.\nSsinga omuntu alina kandida agenda mu kaabuyonjo ey’okutuulako n’avaayo nga tagiyonjezza bulungi addako okugikozesa ayinza okumukwata.\nku kkono ate\nMu ngeri y’emu omulwadde w’enziku ng’akozesezza kaabuyonjo ey’okutuulako n’atagiyonja obulwadde abusaasaanya. Dr. Farouk Muyingo ow’eddwaaliro ly’e Mpigi agamba nti wadde ng’abantu baagala okutuula ku kaabuyonjo okusinga okusitamako, tebakimanyi nti okusitama kulina ebirungi bingi omuli;\ni. Omuntu ayanguyirwa okufulumya obubi okusinga oyo atuddeko obutuuzi. Kino kiyamba okufulumya obucaafu bwonna ekiyambako okukendeeza ku mikisa gy’okufuna kookolo w’ekyenda, amayinja mu lubuto n’ebirala.\nii. Kikuuma emisuwa oba ebinywa by’obusajja, akawago, n’omumwa gwa nnabaana obuta- Kookolo w’ekyenda asinga tumuggya mu kaabuyonjo funa nkwagulo na kukosebwa.\niii. Kiyamba okukuuma akabubi akali wakati w’ekyenda ekinene n’ekyenda ekitono. Mu kutuula ekifo kino kikosebwa era ne kitandika okutonnya obucaafu ne butataaganya ekyenda ekitono ekintu ekitali kituufu.\niv. Ekozesa ebisambi okukuuma n’okuwanirira ekyenda ekinene ne kitakoowa oba okukaluubirirwa. Ekyenda bwe kyekaka ng’omuntu ali ku kaabuyonjo kivaako okulwala aniya n’endwadde endala.\nv. Enkola eno eyamba ku nsundo obutajja ate ekirungi ensundo zino zisobola okuwona zokka.\nvi. Ku bakyala abali embuto, okusitama kuyamba okukendeeza ku buzito obuteekebwa ku nnabaana ng’omukyala abadde akozesa kaabuyonjo.\nOkusitama buli lunaku kiyamba okuteekateeka omukyala ali olubuto okwetegekera okuzaala obulungi n’okukendeeza ku mikisa gy’okuzaalira ku kiso. vii. Okusitama kuyamba okukendeeza ku mikisa gy’olubuto okwesiba.\nviii. Okusitama kuyamba ebinywa okweta ne biteesiba ne kisobozesa obucaafu okutambula obulungi ne bufuluma ng’omuntu takalubiriddwa nakatono.\nDr. Kajjubi agamba nti okusigala nga tuli balamu okusitama ku kaabuyonjo kye kisinga obulungi kubanga emikisa gy’okufuna obulwadde giba mitono.